Hiroshima Ŋutifafa Ƒe Ŋkuɖodzinu (Genbaku Dome)\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Turkish Twi Ukrainian Vietnamese Waray-Waray Xhosa Yoruba Zulu\nXƆ AÐE si le Motoyasu Tɔsisia ƒe go si le ɣedzeƒe dzi le Hiroshima City si le Japan la ƒe akpa aɖewo gakpɔtɔ nye glikpo tso ƒe 1945 me va se ɖe egbe. Nu ka tae womegbugbɔe tu o evɔ ƒe 70 kloe nye esia?\nWowu dziƒoxɔ tuɖedzi etɔ̃ sia nu le ƒe 1915 me, enye xɔ si wotsɔ anyikpe tu, eye wowɔe wònye afi si woɖea dɔwɔƒewo ƒe adzɔnuwo fiana le. Gake nuwo trɔ bubui le August 6, 1945 ƒe ŋdi ga 8 miniti 15. Le gaƒoƒo ma me la, woda atɔmikbɔmb gbãtɔ siwo woda kpɔ le aʋawɔwɔ me la ɖe dua ƒe yame anɔ meta 550, eye esusɔ vie ko wòanye be xɔa tamee wòawó ɖo hafi. Ame siwo katã le xɔa me ku zi ɖeka. Gake xɔa ƒe glikpo ya kpɔtɔ le tsitrenu.\nUNESCO * gblɔ tso xɔ sia si wogblẽ ɖi nenema la ŋu be enye “dɔwɔnu dziŋɔtɔ kekeake si amegbetɔ wɔ kpɔ la ƒe ŋkuɖodzinu blefulãmename ɖedzesi aɖe.” Le ƒe 1996 me la, wobu xɔ sia de UNESCO Ƒe Xexea Me Ƒe Domenyinuwo dome eye wona ŋkɔe be Hiroshima Ŋutifafa Ƒe Ŋkuɖodzinu.\nNublanuitɔe la, ŋkuɖodzinu blefulãmename siawo mena amewo dzudzɔ aʋawɔwɔ o. Zi geɖe la, ŋukeklẽ, dulɔlɔ̃ kple fuléle ame siwo nye to bubu me tɔwo kple subɔsubɔha bubu me tɔwo kpakple fuléle gbegbɔgblɔ bubu dolawo gbɔe aʋa siawo tsona. Ke ɖe wòfia be aʋawɔwɔ anɔ anyi tegbeea?\nBiblia ɖo eŋu be ao! Psalmo 46:10 gblɔ be: “[Mawu] tsia aʋawɔwɔwo nu va se ɖe anyigba ƒe mlɔenu ke, eflia dati, eŋea akplɔ, eye wòtɔa dzo tasiaɖamwo!” Le ɣeyiɣi ma ke me la, Mawu aɖe amegbetɔwo ƒe dziɖuɖuwo ɖa eye wòatsɔ eƒe xexea me katã ƒe dziɖuɖu, si nye Mawu Fiaɖuƒe si le Yesu Kristo, ame si woyɔ be “fiawo ƒe Fia” si me la aɖo wo teƒe.—Nyaɖeɖefia 11:15; 19:16.\nTso ekema dzi la, magahiã be woatu ŋkuɖodzinuwo be woatsɔ axlɔ̃ nu amewo tso aʋawɔwɔ ƒe nugbegblẽ ŋu o. “Womagaɖo ŋku” nu “tsãtɔwo” siwo nye fukpekpe kple dzigbãnyawo dzi alo “woava ame ƒe ta me o.”—Yesaya 65:17.\n^ mm. 4 Dukɔ Ƒoƒuawo Ƒe Agbalẽsɔsrɔ̃, Dzɔdzɔmeŋutinunya, Kple Dekɔnuwo Ƒe Nyawo Gbɔkpɔha\nMawu do ŋugbe be yeaɖe nu siwo katã hea fukpekpe vanɛ la ɖa. Aleke wòle ewɔ gee, eye ɣekaɣie wòawɔe?


Mika 6 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7\nMawu he nya ɖe Israel ŋu (1-5)\nNu ka dim Yehowa le tso asiwò? (6-8)\nNu dzɔdzɔe wɔwɔ, nuteƒewɔwɔ, ɖokuibɔbɔ (8)\nIsrael ƒe fɔɖiɖi kple ʋɔnudɔdrɔ̃ (9-16)\n6 Meɖe kuku, mise nya si gblɔm Yehowa le. Tso, nàtsɔ wò nya va towo gbɔ,Eye na togbɛwo nase wò gbe.+ 2 Mi towo, mise Yehowa ƒe ʋɔnunya,Mi anyigba ƒe agunuwo hã misee,+Elabena nya le Yehowa kple eƒe dukɔ la dome;Israel ye wòle nya he ge kplii:+ 3 “Nye dukɔ, nu kae mewɔ wò? Eye fu kae meɖe na wò?+ Ðo eŋu nam. 4 Elabena mekplɔ wò tso Egipte-nyigba dzi,+Meɖe wò tso kluviƒe me;+Medɔ Mose, Aron kple Miriam wodze ŋgɔwò.+ 5 Oo nye dukɔ, meɖe kuku ɖo ŋku nu si Moab-fia Balak ɖo be yeawɔ,+Kple ale si Bileam, Beor vi, ɖo eŋu nɛ la dzi+—Ðo ŋku nu siwo dzɔ tso Sitim+ va se ɖe Gilgal+—Ale be nàdze si Yehowa ƒe nu dzɔdzɔe wɔwɔwo.” 6 Nu kae matsɔ ɖe asi ado ɖe Yehowa ŋkume, Ava de ta agu na Mawu dziƒoʋĩtɔ la? Ðe matsɔ numevɔsa blibowoKple nyivi siwo xɔ ƒe ɖeka la ɖe asi ado ɖe eŋkumea?+ 7 Ðe agbo akpewoKple amitɔʋu akpe nanewo adze Yehowa ŋua?+ Ðe matsɔ nye ŋgɔgbeviŋutsu ana ɖe nye dzidadawo taKple nye dɔmevi ana ɖe nye nu vɔ̃ taa?*+ 8 Oo amegbetɔ, egblɔ nu si nyo la na wò. Eye nu ka dim Yehowa le tso asiwò? Eya koe nye be nàwɔ nu dzɔdzɔe,*+ nàlɔ̃ nu si le eteƒe la wɔwɔ,*+Eye nàbɔbɔ ɖokuiwò ɖe anyi+ ahazɔ kple wò Mawu!+ 9 Yehowa le du la yɔm;Ame si si nunya vavãtɔ le la avɔ̃ wò ŋkɔ. Miɖo to ameƒoti la kple ame si dɔe la.+ 10 Ðe kesinɔnu madzɔmadzɔKple efa* nudzidzenu si mede o, si nyɔ ŋu gale ame vɔ̃ɖi ƒe aƒe me kokokoa? 11 Ðe ŋunye akɔ* ne nudanu amebatɔKple nudakpe ameflutɔ le nye akplo mea?+ 12 Elabena ŋutasesẽ yɔ eƒe kesinɔtɔwo fũu,Eye dua me nɔlawo kaa aʋatso;+Alakpaɖe le nu me na wo.+ 13 “Eya ta maƒo wò ade abi ŋuwò,+Eye mana nàzu aƒedo le wò nu vɔ̃wo ta. 14 Àɖu nu, ke màɖi ƒo o;Wò dɔme aɖi gbɔlo.+ Àlɔ nuwo adzra ɖo, ke màte ŋu akpɔ wo ta woanɔ dedie o,Eye nu si nètsɔ dzoe la, matsɔe ade asi na yi. 15 Àƒã nu, ke màŋe nu o. Àɖa ami, ke màkpɔ ami azã o;Eye àfiã wain hã, ke makpɔ wain ano o.+ 16 Elabena miewɔa Omri ƒe ɖoɖowo dzi eye miewɔa Ahab+ ƒe aƒe ƒe nuwɔnawo katã,Eye miezɔna ɖe woƒe adaŋudedewo nu. Esia ta mana nàzu ŋɔdzinu,Woalia aku ɖe dua me tɔwo ŋu;+Eye dukɔwo ƒe vlodoame anɔ dziwò.”+\n^ Alo, “ana ɖe nye luʋɔ ƒe nu vɔ̃ taa?”\n^ Alo, “nàwɔ nu si sɔ.”\n^ Alo, “nànyo dɔme alɔ̃ ame tso dzi me.” Egɔmeɖeɖe tẽe, “nàlɔ̃ lɔlɔ̃ vavã.”\n^ Alo, “Ðe magbe fɔɖiɖi.”


Fia ƒe Biblia—Agbalẽsɔsrɔ̃ me Dɔwɔnu Ðedzesi Aɖee\nMELIA ho le Spain ɖo ta Italy-ƒukpoa dzi le ƒe alafa 16 lia ƒe gɔmedzedze. Agba xɔasi aɖee wòtsɔ—Komplutensia Biblia si Le Gbe Vovovowo Me siwo katã kloe wota tso ƒe 1514 vaseɖe 1517 me lae. Kasia ahom sesẽ aɖe dze tutu. Melia me dɔwɔlawo wɔ ɖesiaɖe be melia naganyrɔ o, gake woƒe agbagbadzedzewo zu dzodzro. Melia kple eƒe agba xɔasia siaa nyrɔ.\nAfɔku ma na wòva hiã be woagata Biblia si Le Gbe Vovovowo Me ƒe yeye. Christophe Plantin, amesi nye agbalẽtala bibi aɖe la, lɔ̃ xɔ dɔ sesẽ sia be yeawɔ. Ehiã kesinɔtɔ gã aɖe ƒe kpekpeɖeŋu hafi wòate ŋu awɔ dɔ gã sia, eyata ebia Spain-fia Philip II, be wòada megbe na dɔ sia wɔwɔ. Hafi fia la nawɔ nyametsotso la, ebia aɖaŋuɖoɖo tso Spain gbalẽnyala geɖe gbɔ; amesiawo dometɔ ɖekae nye Biblia-nyala xɔŋkɔ Benito Arias Montano. Amesia gblɔ na Fia Philip be: “Menye ɖeko dɔ sia wɔwɔ anye dɔ wɔwɔ na Mawu eye wòaɖe vi na Katolikoha si le xexeame godoo la ko evɔ o, ke ahe ŋutikɔkɔe hã vɛ na wò fia, Amegã Bubutɔ, ahana woade bubu wò ŋkɔ ŋu.”\nKomplutensia Biblia si Le Gbe Vovovowo Me ƒe yeye si me woto hegbugbɔ ta la anye ŋgɔyiyi bubu si woawɔ le agbalẽsrɔ̃nyawo me, eyata Philip tso nya me be yeado alɔ Plantin bliboe wòawɔ eƒe dɔa. Philip tsɔ dɔ gã nyadri si nye Fia ƒe Biblia alo Antwerp Polyglot la xexlẽ to eme ƒe dɔa de asi na Arias Montano be wòawɔ. *\nPolyglot Biblia tata dɔa ƒe ŋgɔyiyi nɔ vevie na Philip ale gbegbe be wòbia be woaɖo Bibliaa ƒe axa ɖesiaɖe ɖe ye yeaxlẽ ato me. Ke hã Plantin medi be yealala vaseɖe esime wotsɔ Biblia tso Antwerp yi Spain na fia la wòaxlẽ ato eme ahaɖɔ wo me vodadawo ɖo ahatrɔ wo agbɔe hafi woatae o. Eyata esi wota Biblia la hafi Philip ƒe asi ka eƒe axa gbãtɔwo ƒe ɖewo. Le ɣeyiɣi siawo katã me la, Montano nɔ Biblia la xlẽm to eme kple ŋkubiã, eye agbalẽnyalagã etɔ̃ siwo tso Louvain kpakple Plantin ƒe vinyɔnuvi ƒewuivi na kpekpeɖeŋui ŋutɔ.\nMawu ƒe Nya Lɔ̃la Aɖe\nArias Montano ɖe dzi ɖi nɔ Antwerp gbalẽnyalawo dome. Alesi wòdana nu geɖe kpɔna nyuie hafi kpɔa nyawo gbɔe la na eƒe nu lé dzi na Plantin, eye wova zu xɔlɔ̃ kplikplikpliwo le woƒe agbe me ŋkeke mamlɛawo katã me. Menye ɖeko wonya Montano be enye agbalẽnyala bibi o, ke wonyae hã be elɔ̃ Mawu ƒe Nya la vevie. * Esime wònye ɖekakpui la, edi vevie be yeawu suku nu kaba ale be yeate ŋu atsɔ ye ɖokui aɖo anyi bliboe asrɔ̃ Ŋɔŋlɔawo.\nArias Montano susui be ne woɖe Biblia gɔme tso gbe aɖe me yi bubu me la, ke ele be woaɖe nya ɖesiaɖe si le gbe gbãtɔa me la gɔme pɛpɛpɛ alesi wòanya wɔ. Eyata edze agbagba ɖe nyawo gɔme wosɔ pɛpɛpɛ kple ŋɔŋlɔ gbãtɔa, eye esia awɔe be nusi ŋutɔŋutɔ le Mawu ƒe Nyaa me nasu exlẽla ɖesiaɖe si. Montano wɔ ɖe Erasmus ƒe mɔfiamenya dzi, amesi xlɔ̃ nu agbalẽnyawo be “woaɖe gbeƒã tso Kristo ŋu pɛpɛpɛ abe alesi wòle le ŋɔŋlɔ gbãtɔawo me ene.” Ƒe alafa geɖewoe nye ema va yi si amewo mete ŋu se gbe gbãtɔ siwo me Ŋɔŋlɔawo nɔ la me o, elabena Latingbe me Bibliawo gɔmesese sesẽ na wo ŋutɔ.\nAlesi Woɖo Nuwo Ðe Gbe Vovovowo me Biblia sia Mee\nArias Montano xɔ blema asinuŋɔŋlɔgbalẽ siwo katã Alfonso de Zamora ƒo ƒu heɖɔ wo me vodadawo ɖo wotsɔ ta Komplutensia Biblia si Le Gbe Vovovowo Me la eye wòzã wo le Fia ƒe Biblia la tata me. *\nÐe woɖoe gbã be Fia ƒe Biblia la nanye Komplutensia Biblia si Le Gbe Vovovowo Me ƒe tata evelia ko hafi, gake eva de ŋgɔ wu ema. Komplutensia Biblia mee woɖe Hebrigbe kple Helagbe me ŋɔŋlɔ siwo le Septuagint Biblia me la tso tsɔ de Biblia yeye sia me; azɔ wotsɔ nya yeyewo kple megbenya gbogbo aɖewo kpee. Mlɔeba la, babla enyi mee wota Gbe Vovovowo me Biblia yeyea ɖo. Biblia la tata xɔ ƒe atɔ̃, wodze egɔme tso ƒe 1568 va wu enu le ƒe 1572 me—enye ɣeyiɣi kpui aɖe ŋutɔ le alesi eŋuti dɔ wɔwɔ le nyadrii ta. Mlɔeba la, wota ɖekaɖeka 1,213.\nTogbɔ be wogblɔ be ƒe 1517 me Komplutensia Biblia si Le Gbe Vovovowo Me nye “agbalẽtata me nuŋɔŋlɔwo ƒe aɖaŋudɔ kple ŋɔŋlɔawo ŋutinunya ƒe ŋkuɖodzi” hã la, Antwerp Polyglot yeye si wota la nyo wu gbãtɔa le mɔ̃ɖaŋu ŋudɔwɔwɔ gome eye eme nyawo me kɔ wu. Enye ŋgɔyiyi bubu si wowɔ le agbalẽtanyawo gome, eye nusi gaɖe dzesi wue nye be eya dzi koŋ ye wokpɔna tsɔ ɖea Biblia bubuwo gɔme.\nTsitretsiɖeŋu si Tso Mawu ƒe Nya la ƒe Futɔwo Gbɔ\nMewɔ nuku o be eteƒe medidi hafi Biblia gɔmeɖeɖe nyui sia ŋuti futɔwo va dze gaglã o. Togbɔ be papa la da asi ɖe Antwerp Polyglot la dzi eye be Arias Montano nye agbalẽnyala aɖe si ŋu wodea bubui ŋutɔ hã la, wotsɔ nya ɖe eŋu le Ŋutasẽʋɔnudrɔ̃ƒea. Tsitretsiɖeŋulawo gblɔ be dɔ si wòwɔ la na wòva dze be Latin gɔmeɖeɖe yeye si Santes Pagninus ta la sɔ kple Hebrigbe kple Helagbe gɔmeɖeɖe gbãtɔawo wu Vulgate Biblia, si gɔme woɖe ƒe alafa geɖe do ŋgɔ la. Wotso Montano nu hã be ewɔ numekuku tso gbegbɔgblɔ gbãtɔ siwo wozã tsɔ ŋlɔ Biblia me kple susu be yeana Biblia gɔmeɖeɖe sia nanyo wu—evɔ wosusui be xɔsegbegbee nuwɔwɔ nenema nye.\nŊutasẽʋɔnudrɔ̃ƒea te tɔ ɖe edzi gɔ̃ hã be “Fia la ƒe megbedada na dɔa mehe bubu gobi aɖeke vɛ nɛ o.” Wogblɔ be eve yewo be Montano medo Vulgate Biblia si dzi woda asi ɖo la ƒe ta ɖe dzi o. Togbɔ be wotso enu kple nya siawo hã la, womete ŋu kpɔ kpeɖodzi gobii aɖeke si dzi woanɔ te ɖo abu fɔ Montano alo eƒe Gbe Vovovowo me Biblia la o. Mlɔeba la, Fia ƒe Biblia va nɔ ame geɖe si eye wòva zu Biblia nyui aɖe si wozãna le yunivɛsiti geɖe.\nEva Zu Dɔwɔnu Vevi aɖe le Biblia Gɔmeɖeɖe Me\nTogbɔ be menye ɖe wota Antwerp Polyglot la be amesiame nazã o hã la, eva zu dɔwɔnu nyui aɖe na Biblia gɔmeɖelawo le etata vɔ megbe ɣeyiɣi kpui aɖe ko. Abe Komplutensia Biblia si Le Gbe Vovovowo Me si do ŋgɔ nɛ ene la, Antwerp Polyglot la wɔ akpa vevi aɖe le Ŋɔŋlɔawo ƒe akpa siwo nɔ anyi ɣemaɣi la ɖɔɖɔɖo me. Ekpe ɖe gbegɔmeɖelawo ŋu hã wose gbe gbãtɔawo gɔme nyuie wu. Dɔ sia ɖe vi na amesiwo ɖe Biblia gɔme ɖe Europatɔwo ƒe gbegbɔgblɔ geɖe siwo koŋ ame geɖe dona me. Le kpɔɖeŋu me, The Cambridge History of the Bible ka nya ta be gbegɔmeɖela siwo ɖe King James Version (La Bible du roi Jacques), alo Authorized Version, si amewo nya nyuie la gɔme le ƒe 1611 me la zã Antwerp Polyglot la wònye dɔwɔnu nyui aɖe le blemagbewo gɔmeɖeɖe me. Fia ƒe Biblia la hã wɔ akpa vevi aɖe le Gbe Vovovowo me Biblia vevi eve siwo wota le ƒe alafa 17 lia me la me.—Kpɔ aɖaka si nye “Biblia Siwo Le Gbe Vovovowo Me.”\nNusiwo nyo le Antwerp Polyglot la ŋu dometɔ ɖekae nye be ena Europa gbalẽnyalawo ƒe asi va ka Hela Ŋɔŋlɔawo, si gɔme woɖe ɖe Aramgbe me, zi gbãtɔ. Wotsɔ Aramgbe me gɔmeɖeɖe ma da ɖe Latingbe me tɔ aɖe si gɔme woɖe nya ɖe nya nu la xa. Nusia si wotsɔ kpee la nye dɔwɔnu ɖevi aɖe si nɔ Biblia sia me, elabena Aramgbe nye gbe gbãtɔ siwo me woɖe Kristotɔwo ƒe Hela Ŋɔŋlɔawo ɖo la dometɔ ɖeka. Ƒe alafa evelia M.Ŋ. ƒe asinuŋɔŋlɔgbalẽwo dzie wokpɔ tsɔ ɖe Aramgbe me gɔmeɖeɖe sia gɔme le alafa atɔ̃lia M.Ŋ. me. Le The International Standard Bible Encyclopedia ƒe nya nu la, “wolɔ̃ ɖe [Aramgbe me gɔmeɖeɖe xoxo si nye] Peshitta la dzi be woazãe atsɔ ado gɔmeɖeɖe yeyewo kpɔ ɖa be wosɔ hã. Enye agbalẽ xoxo kple nuŋlɔɖi vevi siwo gblɔ blematɔwo ƒe kɔnuwo ŋuti nya la dometɔ ɖeka.”\nAtsiaƒu dzeagboa alo Spaintɔwo ƒe Ŋutasẽʋɔnudrɔ̃ƒea ƒe tsitretsiɖeŋua mete ŋu xe mɔ na Komplutensia Biblia si Le Gbe Vovovowo Me, si ŋu wogbugbɔ trɔ asi le wòlolo wu eye wotae le ƒe 1572 me heyɔe be Fia ƒe Biblia la o. Ke hã Gbe Vovovowo me Biblia si wota le Antwerp ƒe ŋutinya nye kpɔɖeŋu bubu si fia agbagba siwo ŋutsu dzianukwaretɔwo dze be yewoaʋli Mawu ƒe Nya la ta.\nŊutsu ɖokuitsɔsavɔla siawo nya alo womenya o, woƒe veviedodonu na nyateƒe si le Yesaya ƒe nyagblɔɖia me la dze. Yesaya ŋlɔe anye ƒe akpe etɔ̃e nye esia be: “Gbe ƒuna, eye seƒoƒo yrɔna, ke mía Mawu ƒe nya anɔ anyi tegbee.”—Yesaya 40:8.\n^ mm. 4 Wova yɔe be Fia ƒe Biblia elabena Fia Philip ye da megbe na etata, kple Antwerp Polyglot, elabena wotae le Antwerp dugã si nye Spain Fiaɖuƒea ƒe akpa aɖe ɣemaɣi me.\n^ mm. 7 Ebi ɖe Arabgbe, Helagbe, Hebrigbe, Latingbe kple Aramgbe, siwo nye gbe vevi atɔ̃ siwo wozã le Gbe Vovovowo me Biblia sia me la me vevie. Enya nu tso tomenukuku, atikeŋutinunya, dzɔdzɔmeŋutinunya, kple mawuŋununya hã ŋu nyuie, eye wòzã ŋutete siawo le Biblia sia ƒe megbenyawo me alesi dze.\n^ mm. 10 Ne èdi numeɖeɖe tso alesi Komplutensia Biblia si Le Gbe Vovovowo Me ɖe dzesii ŋu la, ke kpɔ Gbetakpɔxɔ, April 15, 2004.\n“Mía Mawu ƒe nya anɔ anyi tegbee”\nBIBLIA SIWO LE GBE VOVOVOWO ME\nFederico Pérez Castro, agbalẽnyala si tso Spain ɖe nu me be: “Polyglot Bibliae nye Biblia si me nyawo le gbe vovovowo me le. Gake ne míagblɔe ŋutɔŋutɔ la, enye Biblia siwo me nyawo le gbe gbãtɔ siwo me Ŋɔŋlɔawo le me. Ne alea wòle la, ke Biblia Siwo le Gbe Vovovowo me la mesɔ gbɔ o.”\n1. The Complutensian Polyglot [Komplutensia Biblia si Le Gbe Vovovowo Me] (ƒe 1514-17), Papatenɔla Cisneros ye da megbe na etata le Alcalá de Henares, le Spain. Babla adee mee wota Biblia sia ɖo, eye gbegbɔgblɔ ene mee nyawo nɔ le eme: Hebrigbe, Helagbe, Aramgbe kple Latingbe. Ena Biblia gɔmeɖela siwo nɔ anyi le ƒe alafa 16 lia me ƒe asi ka Hebrigbe kple Aramgbe me Ŋɔŋlɔ siwo dzi wonɔ te ɖo ɖe Biblia gɔme yi gbe bubuwo me.\n2. The Antwerp Polyglot [Antwerp Biblia si Le Gbe Vovovowo me] (ƒe 1568-72), Benito Arias Montano ye to eme eye wòtsɔ Kristotɔwo ƒe Hela Ŋɔŋlɔawo me Peshitta gɔmeɖeɖea kple Hebri Ŋɔŋlɔa ƒe akpa aɖewo si gɔme Jonathan ɖe yi Aramgbe me kpe ɖe Komplutensia Biblia si Le Gbe Vovovowo Me la ŋu. Woxɔ Jacob ben Hayyim ƒe Hebrigbe me ŋɔŋlɔawo kpɔ edzi ɖɔ Hebrigbe me ŋɔŋlɔ siwo me ablɔɖegbeɖiɖi kple nyatamedzesiwo nɔ la ɖo. Eyata eva zu Hebri Ŋɔŋlɔawo ƒe tata nyuitɔ si Biblia gɔmeɖelawo zãna.\n3. The Paris Polyglot [Paris Biblia si Le Gbe Vovovowo Me] (ƒe 1629-45), si Franseawo ƒe senyala Guy Michel le Jay da megbe na wota. Antwerp Polyglot la dzie wokpɔ ɖe egɔme, togbɔ be Samariatɔwo kple Arabtɔwo ƒe nya aɖewo hã le eme hã.\n4. The London Polyglot [London Biblia si Le Gbe Vovovowo Me] (ƒe 1655-57), si me Brian Walton gbugbɔ to. Antwerp Polyglot dzie wokpɔ ɖe eya hã gɔme. Biblia me nya siwo gɔme woɖe ɖe Ethiopia kple Persia gbewo me xoxoxo la le Gbe Vovovowo me Biblia sia me togbɔ be gbe siawo mena Biblia la me nyawo me kɔ ɖe edzi wu o hã.\nAvɔ Kakɛ Kple Antwerp ƒe Polyglot (eve siwo le gɔmea): Biblioteca Histórica. Universidad Complutense de Madrid; Antwerp ƒe Polyglot (si le tamea): By courtesy of Museum Plantin-Moretus/Stedelijk Prentenkabinet Antwerpen; London Polyglot: From the book The Walton Polyglot Bible, Vol. III, 1655-1657\nPhilip II, Spain-fia\nAgbalẽtamɔ̃ gbãtɔawo le Antwerp, Belgium\nAgbalẽtamɔ̃: By courtesy of Museum Plantin-Moretus/Stedelijk Prentenkabinet Antwerpen\n[Nɔnɔmetata siwo le axa 11]\nMiame: Christophe Plantin kple axa si dzi woŋlɔ Antwerp Polyglot la ƒe ŋkɔ ɖo\nAxa si dzi Bibliaa ƒe ŋkɔ le kple Plantin: By courtesy of Museum Plantin-Moretus/Stedelijk Prentenkabinet Antwerpen\nEtame: Mose ƒe Agbalẽ Evelia ta 15 lia si le akpa ene me\n[Nɔnɔmetata Tsoƒe si le axa 13]\nƉoe Ɖe Amewo Ɖoe Ɖe Amewo Fia ƒe Biblia—Agbalẽsɔsrɔ̃ me Dɔwɔnu Ðedzesi Aɖee\nw05 8/15 axa 9-13


Kung Fu-Kɔdala Aɖe Ho Aʋa Ðe Nu Madzɔmadzɔ Wɔwɔ Kple Ŋutasesẽ Ŋu | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Maltese Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zande Zapotec (Isthmus) Zulu\nMeho Aʋa Ðe Nu Madzɔmadzɔ Wɔwɔ Kple Ŋutasesẽ Ŋu\nAbe ale si Antoine Touma gblɔe ene\nDUKƆ SI ME WÒTSO: LEBANON\nAME SI WÒNYE TSÃ: KUNG FU-KƆDALA BIBI\nDu si nye Rmaysh, si te ɖe Israel kple Lebanon dome liƒoa ŋu la mee menɔ tsi esime dukɔmeviʋa nɔ edzi yim. Meɖo ŋku edzi nyuie be ɣemaɣi la, tomebɔmbwo wóna hetsoa ɖekemanyalawo ƒe afɔwo ɖa. Agbea sesẽ ɣemaɣi, eye nu vlo wɔwɔ kple ŋutasesẽ bɔ ɖe afi sia afi.\nMíaƒe ƒomea nɔ Maronite Subɔsubɔha, si nye Katolikoha siwo dzɔ tso Ɣedzeƒe gome la dometɔ ɖeka me. Fofonye kua kutri ɣesiaɣi be yeakpɔ mí ame 12 siwo le ƒomea me la ƒe nuhiahiãwo gbɔ, gake Dada ya kpɔa egbɔ ɣesiaɣi be mí ame susɔeawo míede sɔleme godoo. Ɣeyiɣi aɖe megbe la, meva kpɔe be sɔlemehaa hã metsɔa ɖeke le eme na wɔnamanɔŋutɔwo o, abe ale si ko dukɔmevi bubuawo hã wɔnɛ ene.\nEsi menye ɖekakpuivi la, karat (karaté) si woyɔna be kung fu la doa dzidzɔ nam. Eya ta mexɔ hehe sesẽ aɖe si na meva bi ɖe ale si mazã nye asiwo kple afɔwo siaa atsɔ ada kɔe me; mebi ɖe nu vovovo siwo wotsɔ daa karat la dometɔ geɖe hã zazã me. Megblɔ na ɖokuinye be, ‘Nyemate ŋu atsi aʋawɔwɔ nu o, gake mate ŋu awɔ tɔnye si nua ana amewo nadzudzɔ ŋutasẽnuwɔwɔ ya teti.’ Ne mekpɔ ame aɖewo le kɔ dam la, meléa avu wo enumake. Menye dzikume, eya ta nu sue aɖe koe nana medoa dziku. Ame siwo nɔ Lebanon ƒe anyiehe la katã vɔ̃na nam le esi meho aʋa ɖe nu madzɔmadzɔ wɔwɔ kple ŋutasesẽ ŋu ta.\nLe ƒe 1980 me la, meɖo kung fu-ha aɖe me le Beirut. Togbɔ be aʋakɔwo daa bɔmbwo kple tukpe gãgãwo ɖe nutoa me gbe sia gbe hã la, metoa eme yia míaƒe kɔdadasrɔ̃ƒea kokoko. Nu si mewɔna le agbe me katã koe nye be maɖu nu, adɔ alɔ̃, ahanɔ agbe abe Bruce Lee, si nye Chinatɔ si va zu Amerikatɔ film-wɔla, si nye kung fu-kɔdala bibi si xɔ ŋkɔ la ene. Mesrɔ̃ eyama, mekpaa ɖa abe eya ke ene, mesrɔ̃ eƒe azɔlizɔzɔ, eye ne mele kung fu dam la, medoa ɣli abe eya ke ene. Nyemekoa nu gbeɖe o.\nNye taɖodzinue nye be mabi ɖe kung fu-kɔdada me nyuie ale be mayi China aɖanɔ amewo fiam. Ɣetrɔ aɖe me la, menɔ kame dem tsɔ nɔ dzadzram ɖo ɖe China yiyi ŋu, kasia mese ʋɔƒoƒo. Xɔ̃nye aɖee nye esi kplɔ Yehowa Ðasefo eve ɖe asi vɛ. Menɔ nye kamedewu yibɔ la me hete fifia vlevlevle, eye megblɔ na wo be, “Nyemenya naneke tso Biblia ŋu o.” Gake nyemenya kura be tso ɣemaɣi la, nye agbe ava trɔ keŋkeŋ o.\nÐasefoawo tsɔ nu si tae amegbetɔwo mate ŋu aɖe nu madzɔmadzɔ wɔwɔ kple ŋutasesẽ ɖa keŋkeŋ le wo ɖokui si gbeɖe o la fiam le Biblia me. Woɖe eme nam be Satana Abosam ye nye ame si koŋ gbɔ kuxi mawo tso. (Nyaɖeɖefia 12:12) Ŋutifafa kple dziɖeɖi si ɖe dzesi le Ðasefoawo ŋu la wɔ dɔ ɖe dzinye. Eye esi wofiam be ŋkɔ le Mawu si la, ewɔ dɔ ɖe dzinye ŋutɔ. (Psalmo 83:19) Wotsɔ nya si le 1 Timoteo 4:8 hã fiam; afi ma gblɔ be: “Ŋutilã me kamedede nyo na nu vi aɖe ko; gake ɖokuitsɔtsɔ na Mawu ya nyo na nuwo katã, elabena elé agbe si li fifia kple esi le vava ge la ƒe ŋugbedodo la ɖe asi.” Nya siawo va kpɔ ŋusẽ gã aɖe ɖe nye agbe dzi.\nNublanuitɔe la, Ðasefoawo megavana o, le esi nye ƒometɔwo gblɔ na wo be woagava azɔ o ta. Togbɔ be enɔ alea hã la, metso nya me be madzudzɔ kung fu-kɔdadaa sɔsrɔ̃ eye madze Biblia sɔsrɔ̃ gɔme. Nɔvinyeŋutsuwo melɔ̃ ɖe nye susua dzi o, gake meɖoe kplikpaa be madi Yehowa Ðasefowo ake ɖe wo ŋu, eye mana woasrɔ̃ Biblia kplim.\nKe hã menɔ Ðasefoawo dim do kpɔe. Ɣemaɣi la, fofonye ku kpata eye afɔku geɖe hã dzɔ ɖe míaƒe ƒomea dzi, si wɔe be melé blanui vevie. Meva nɔ dɔ wɔm kple xɔtudɔwɔƒe aɖe, eye gbe ɖeka, nye dɔwɔhati aɖe si ŋkɔe nye Adel yɔm hebiam be nu ka tae melé blanui alea gbegbe ɖo hã. Eye wòte nuƒoƒo tso ŋugbe si Mawu do be yeava fɔ ame kukuwo la ŋu nam. Ðasefo dzigbɔɖitɔ lɔ̃ame sia srɔ̃ Biblia kplim le ɣleti asieke siwo kplɔe ɖo me.\nEsi nusɔsrɔ̃a nɔ edzi yim la, meva kpɔe be ehiã be mawɔ tɔtrɔ gãwo le nye agbenɔnɔ me. Menɔ bɔbɔe nam o. Nu sue aɖe koe doa dziku nam, si wɔnɛ be menɔa dzikudodo dzi ɖaa. Biblia kpe ɖe ŋunye mesrɔ̃ ale si maɖu ɖokuinye dzi ale be maganɔ dziku dom kabakaba o. Le kpɔɖeŋu me, Yesu ɖo aɖaŋu le Mateo 5:44 be: “Miyi edzi mialɔ̃ miaƒe futɔwo, eye mianɔ gbe dom ɖa ɖe ame siwo tia mia yome la ta.” Eye Romatɔwo 12:19 xlɔ̃ nu be: “Migabia hlɔ̃ na mia ɖokuiwo o, . . . elabena woŋlɔ ɖi be: ‘Tɔnyee nye hlɔ̃biabia, maɖo eteƒe, Yehowa ye gblɔe.’” Mawunyakpukpui mawo kple bubuwo kpe ɖe ŋunye vivivi be nye dzi va dze eme.\nTogbɔ be le gɔmedzedzea me la, nye ƒometɔwo mekpɔ dzidzɔ esi medi be Yehowa Ðasefowo nasrɔ̃ Biblia kplim o hã la, wova dea bubu Ðasefowo ŋu mlɔeba. Nɔvinyeŋutsuawo dometɔ ɖeka gɔ̃ hã va wɔ ɖeka kplim míele Yehowa subɔm fifia, eye Dada hã ƒoa nu nyui tso míaƒe dzixɔsewo ŋu va se ɖe esime wòku.\nYehowa yram hã meɖe Anita, si nye nyɔnu nyui wɔnuteƒe aɖe, eye mía kplii míetsɔ gbeƒãɖeɖe nya nyui la wɔ míaƒe agbemedɔe. Tso ƒe 2000 me la, mía kple Anita míeʋu yi Eskilstuna, Sweden, eye míele asi kpem ɖe gbeƒãɖeɖedɔa ŋu le afi ma hele Biblia srɔ̃m kple Arab-gbedolawo.\nAme siwo kpea fu le ŋutasesẽ ta la ƒe nu gawɔa nublanui nam kokoko. Gake esi meva nya nu si koŋ na nuwo le alea kple ɖoɖo si Mawu wɔ be yeakpɔ kuxi sia gbɔ kpuie la, ena nye dzi dze eme eye dzi dzɔam.—Psalmo 37:29.\nMía kple srɔ̃nye míele dzidzɔ kpɔm le gbeƒãɖeɖedɔa me. Nufiafia amewo tso Yehowa ŋu doa dzidzɔ na mí ŋutɔ\nƉoe Ɖe Amewo Ɖoe Ɖe Amewo Meho Aʋa Ðe Nu Madzɔmadzɔ Wɔwɔ Kple Ŋutasesẽ Ŋu


Nu Siwo Nana Ƒomewo Kpɔa Dzidzedze—Kpɔɖeŋu\nKpɔɖeŋu ka ɖom nèle ɖi na viwòwo be woasrɔ̃?\nDzila siwo ɖoa kpɔɖeŋu nɔa agbe ɖe nu si wofiana la nu. Le kpɔɖeŋu me, asesẽ na viwò be wòato nyateƒe ne esenɛ nègblɔna be, “Gblɔ nɛ be nyemeli o,” ne mèdi be yeaƒo nu kple ame aɖe si va aƒea me o.\n“Nya si dzilawo lɔ̃a gbɔgblɔ ye nye be, ‘Wɔ nu si megblɔ na wò, menye nu si mewɔna o.’ Gake nya sia mewɔa dɔ le ɖeviwo gbɔ o. Ðeviwo srɔ̃a nu sia nu si míewɔna kple nya sia nya si míegblɔna abe ale si papahũ lɔa tsii ene, eya ta ne nu si míewɔna mesɔ kple nya siwo míegblɔna o la, woagblɔe na mí.”—David.\nBIBLIA ƑE MƆFIAME: “Wò, ame si le gbeƒã ɖem be, ‘Mègafi fi o’ la, wòe fia fia?”—Romatɔwo 2:21.\nNu siwo dzilawo wɔna kpɔa ŋusẽ ɖe ɖeviwo kple sɔhɛwo dzi wu wo hatiwo kple ame bubuwo. Esia fia be wòe nye ame si ate ŋu afia mɔ viwòwo nyuie wu—nenye be wò ŋutɔ nèwɔa nu siwo nègblɔna.\n“Míate ŋu anɔ nya ɖeka ma ke gblɔm zi geɖe eye wòawɔ na mí be ɖevia gbe tonusese, gake ne míewɔ míaƒe nya dzi zi ɖeka pɛ gɔ̃ hã o la, ɖevia ade dzesii. Ðeviwo léa ŋku ɖe nu sia nu si míewɔna ŋu, ne míesusu be womele ekpɔm o gɔ̃ hã.”—Nicole.\nBIBLIA ƑE MƆFIAME: “Nunya si tso dziƒo la, . . . alakpanuwɔwɔ mele eme o.”—Yakobo 3:17.\nLé ŋku ɖe wò nuwɔnawo ŋu. Modzakaɖeɖe kawo ŋue nèdoa vivi ɖo? Aleke nèwɔa nu ɖe srɔ̃wò kple viwòwo ŋu? Ame kawoe nye xɔ̃wòwo? Ðe nèbua ame bubuwo ŋua? Kpuie koa, ɖe nènɔa agbe abe ale si nèdi be viwòwo nanɔe enea?\n“Nye kple srɔ̃nye míenana mía viwo wɔa nu siwo míawo ŋutɔwo míewɔna o.”—Christine.\nÐe kuku ɖe wò vodadawo ta. Viwòwo nyae be mède blibo o. Ne ègblɔna be “Tɔnye medzɔ o” na srɔ̃wò kple viwòwo ne ehiã la, ke èle anukwareɖiɖi kple ɖokuibɔbɔ fiam wo.\n“Ele be mía viwo nakpɔe be míelɔ̃na ɖe míaƒe vodadawo dzi heɖea kuku. Ne míewɔnɛ alea o la, ɖeko woawo hã woanɔ nu tsyɔm woƒe vodadawo dzi.”—Robin.\n“Mí dzilawo ƒe nuwɔnawo kpɔa ŋusẽ ɖe mía viwo dzi ŋutɔ, eye kpɔɖeŋu si míeɖonae nye nu vevi si ŋu woléa ŋku ɖo ɣeawokatãɣi. Ale si dzilawo nɔa agbee fiaa nu wo viwo ɣesiaɣi.”—Wendell.


Lo Si Yesu Do Tso Kesinɔtɔ La Kple Lazaro Ŋu | Yesu Ƒe Agbemeŋutinya\nNɔnɔmeawo Trɔ Na Kesinɔtɔ La Kple Lazaro\nKESINƆTƆ LA KPLE LAZARO ŊUTI LODODOA\nYesu na nuxlɔ̃ame nyuiwo eƒe nusrɔ̃lawo tso ale si woazã kesinɔnuwoe ŋu. Gake menye eƒe nusrɔ̃lawo koe nɔ to ɖomee o. Farisitɔwo hã nɔ eteƒe, eye ele be woawo hã woawɔ ɖe Yesu ƒe nuxlɔ̃amea dzi. Nu ka tae? Elabena wonye “galɔ̃lawo.” Esi wose nya siwo gblɔm Yesu nɔ la, ‘woɖu fewu le eŋu.’—Luka 15:2; 16:13, 14.\nGake esia mena Yesu vɔ̃ o. Egblɔ na wo be: “Miewɔa mia ɖokuiwo ame dzɔdzɔewo le amewo ŋkume, gake Mawu nya nu si le miaƒe dziwo me. Elabena nu si amegbetɔwo buna nu kɔkɔ la nye ŋunyɔnu le Mawu ya ŋkume.”—Luka 16:15.\n‘Amewo doa kɔkɔ’ Farisitɔwo ɣeyiɣi didi aɖee nye ema, gake ɣeyiɣia de azɔ be nuwo natrɔ bubui kura. Ɣeyiɣia de be woabɔbɔ ame siwo wodo ɖe dzi siwo nye kesinɔtɔwo le nunɔamesiwo, dunyaheŋusẽ, kple subɔsubɔnyawo gome la ɖe anyi. Ke woado ame tsɛ siwo nyae be gbɔgbɔmenuwo hiã yewo ya ɖe dzi. Yesu na eme kɔ ƒãa be tɔtrɔ gã aɖe le edzi yim esi wògblɔ be:\n“Woɖe gbeƒã Se la kple Nyagblɔɖilawo ƒe nyawo va se ɖe Yohanes dzi. Tso ekema dzi la, wole gbeƒã ɖem Mawu Fiaɖuƒe la ŋuti nya nyui la, eye amewo katã ƒomevi le ʋiʋlim be yewoayi ɖe eme. Vavãe, ele bɔbɔe be dziƒo kple anyigba nu nava yi wu be Se la ƒe ŋɔŋlɔdzesi ɖeka nado kpo emevava.” (Luka 3:18; 16:16, 17) Aleke Yesu ƒe nyawo ɖee fia be tɔtrɔ aɖe le edzi yim?\nYuda subɔsubɔhakplɔlawo gblɔna dadatɔe be yewoléa Mose ƒe Sea me ɖe asi. Ðo ŋku edzi be esi Yesu ʋu ŋku na ŋkuagbãtɔ aɖe le Yerusalem la, Farisitɔwo ƒo adegbe be: “Míawo ya Mose ƒe nusrɔ̃lawo míenye. Míenya be Mawu ƒo nu kple Mose.” (Yohanes 9:13, 28, 29) Taɖodzinu si nɔ Mose ƒe Sea ŋu dometɔ ɖekae nye be wòakplɔ ɖokuibɔbɔlawo ayi Mesia la, si nye Yesu gbɔ. Yohanes Amenyrɔɖetsimelaa na amewo nya be Yesu ye nye Mawu ƒe Alẽvi la. (Yohanes 1:29-34) Tso esime Yohanes dze eƒe subɔsubɔdɔa gɔme la, Yudatɔ ɖokuibɔbɔlawo, vevietɔ ame dahewo, le “Mawu Fiaɖuƒe la” ŋuti nya la sem. Ɛ̃, “nya nyui” li na ame siwo katã le didim be yewoanye Mawu Fiaɖuƒea tevi siwo Fiaɖuƒe ma aɖe vi na.\nTaɖodzinu si le Mose ƒe Sea ŋu la medo kpo emevava o, elabena ekplɔ amewo yi Mesia la gbɔe. Gawu la, agba si le amewo dzi be woawɔ edzi la le enu wum. Le kpɔɖeŋu me, Sea ɖe mɔ ɖe srɔ̃gbegbe ɖe susu vovovowo ta ŋu, gake fifia Yesu ɖe eme be “ame sia ame si gbe srɔ̃a heɖe bubu la, ewɔ ahasi, eye ŋutsu si ɖe nyɔnu si srɔ̃a gbe la wɔ ahasi.” (Luka 16:18) Aleke gbegbe nya mawo aku dzi na Farisitɔ siwo lɔ̃a sedede ɖe nu sia nu ŋu lae nye esi!\nAzɔ Yesu do lo aɖe si ɖe ale si gbegbe tɔtrɔ si gbɔna la loloe fia. Eku ɖe ŋutsu eve siwo ƒe ɖoƒe alo nɔnɔme trɔ bubui kura la ŋu. Le lododoa me dzodzro me la, ɖo ŋku edzi be Farisitɔ galɔ̃la siwo amewo dona ɖe dzi la nɔ nyaselawo dome.\nYesu gblɔ be: “Ŋutsu kesinɔtɔ aɖe nɔ anyi, eye wòdoa awu xɔasi kple aklala biɖibiɖi wu, eye wòɖua agbe ŋutɔ gbe sia gbe. Eye wokɔa nubiala aɖe si ŋkɔe nye Lazaro, ame si ŋuti yɔ fũu kple abiwo la, va dana ɖe eƒe agbo nu, eye wòdina be yeaɖu nu siwo le dudum tso kesinɔtɔa ƒe kplɔ̃ dzi. Ɛ̃, avuwo gɔ̃ hã va ɖuɖɔa eƒe abiawo me.”—Luka 16:19-21.\nFarisitɔwo nye galɔ̃lawo, eya ta ɖe ɖikeke aɖe le ame si “kesinɔtɔ” la tsi tre ɖi na le Yesu ƒe lododoa me ŋua? Yuda subɔsubɔhakplɔla siawo hã lɔ̃a awu nyui xɔasiwo dodo. Eye tsɔ kpe ɖe kesinɔnu ŋutɔŋutɔ siwo le wo si ŋu la, wodzena abe kesinɔtɔwo ene hã le ɖoƒe siwo wole kple mɔnukpɔkpɔ siwo su wo si ta. Ɛ̃, awu xɔasi la tsi tre ɖi na amenuvevenɔƒe si wole, eye aklala biɖibiɖi wu la tsi tre ɖi na ale si wobu wo ɖokuiwo ame dzɔdzɔewoe.—Daniel 5:7.\nAleke hakplɔla kesinɔtɔ mawo siwo doa wo ɖokui ɖe dzi la bua ame tsɛ daheawoe? Wodoa vlo wo heyɔa wo be amharet-wo, si fia ame siwo le anyigba, siwo menya Se la o eye mele be woafia wo hã o. (Yohanes 7:49) Esia ɖe nɔnɔme si me ‘nubiala si ŋkɔe nye Lazaro,’ si dina be yeaɖu “nu siwo le dudum tso kesinɔtɔa ƒe kplɔ̃ dzi” nɔ la fia. Abe ale si ko abiwo yɔ Lazaro ŋu fũu ene la, wodoa vlo ame tsɛwo, abe ke ɖe wonye dɔnɔwo le gbɔgbɔ me ene.\nNɔnɔme wɔnublanui ma li ɣeyiɣi aɖee nye ema, gake Yesu nya be ɣeyiɣia de be nuwo natrɔ kura na ame siwo kesinɔtɔ la kple Lazaro le tsitre ɖi na la.\nYesu yi edzi ƒo nu tso tɔtrɔ gã aɖe si va la ŋu. Egblɔ be: “Le ɣeyiɣi aɖe megbe la, nubialaa ku, eye mawudɔlawo kɔe yi Abraham gbɔ. Kesinɔtɔ la hã ku, eye woɖii. Ke esi wòle Tsiẽƒe hele fu kpem vevie la, ewu mo dzi, eye wòkpɔ Abraham ɖa ʋĩi, eye Lazaro le egbɔ.”—Luka 16:22, 23.\nAme siwo nɔ to ɖom Yesu la nyae be Abraham ku xoxoxo eye wòle Tsiẽƒe. Ŋɔŋlɔawo na eme kɔ be ame siwo katã le Tsiẽƒe, siwo dome Abraham hã le, la mate ŋu akpɔ nu alo aƒo nu o. (Nyagblɔla 9:5, 10) Ekema aleke subɔsubɔhakplɔla siwo nɔ to ɖom Yesu ƒe lododoa ase egɔmee? Nya ka gblɔmee wònɔ tso ame tsɛwo kple subɔsubɔhakplɔla galɔ̃lawo ŋu?\nÐeko Yesu he susu yi tɔtrɔ aɖe dzi koe nye ema esi wògblɔ be ‘woɖe gbeƒã Se la kple Nyagblɔɖilawo ƒe nyawo va se ɖe Yohanes Amenyrɔɖetsimelaa dzi, gake tso ekema dzi la, wole gbeƒã ɖem Mawu Fiaɖuƒe la ŋuti nya nyui la.’ Eya ta gɔmesese si nu Lazaro kple kesinɔtɔ la ku le la do ƒome kple gbeƒãɖeɖedɔ si Yohanes kple Yesu Kristo wɔ, eye woku le gɔmesesea nu be nɔnɔmeawo va trɔ le ale si Mawu bua woe me.\nAme tsɛwo alo ame daheawo koŋue gbɔgbɔmedɔ wu ɣeyiɣi didi aɖe. Gake azɔ wole to ɖom Fiaɖuƒe ŋuti gbedeasi si Yohanes Amenyrɔɖetsimelaa ɖe gbeƒãe gbã eye Yesu va yi edzi la, eye wòle vi ɖem na wo. Tsã la, nuɖuɖu wuwlui ‘siwo duduna tso’ subɔsubɔhakplɔlawo ƒe gbɔgbɔmekplɔ̃a dzi la nue wonɔa agbe ɖo. Gake fifia ya wotsɔ Ŋɔŋlɔawo me nyateƒe xɔasiwo, vevietɔ nya nyui siwo me ɖem Yesu nɔ la le wo nyim. Woawoe va le amenuvevenɔƒe le Yehowa Mawu ŋkume azɔ.\nGake subɔsubɔhakplɔla kesinɔtɔ siwo le ɖoƒe kɔkɔ la gbe Fiaɖuƒegbedeasi si Yohanes ɖe gbeƒãe si Yesu hã le gbeƒã ɖemee le nuto ma katã me la xɔxɔ. (Mateo 3:1, 2; 4:17) Le nyateƒe me la, gbedeasi ma si ku ɖe ʋɔnudɔdrɔ̃ si atso Mawu gbɔ ava wo dzi ŋu la kua dzi na wo, alo wɔa fu wo abe dzo ene. (Mateo 3:7-12) Gbɔdzɔe ye wòanye na subɔsubɔhakplɔla galɔ̃la mawo nenye be Yesu kple eƒe nusrɔ̃lawo na ta le gbeƒãɖeɖe Mawu ƒe gbedeasia me. Hakplɔla mawo le tsitre ɖi na kesinɔtɔ si le lododoa me, ame si gblɔ be: “Fofo Abraham, kpɔ nublanui nam, eye nàdɔ Lazaro ɖa be wòatsɔ eƒe asibidɛ nu atɔ tsi me ava ge ɖe aɖe dzi nam, elabena mele veve sem helĩhelĩ le dzobibi gã sia me.”—Luka 16:24.\nGake Yesu kple eƒe nusrɔ̃lawo mana ta o. Subɔsubɔhakplɔla akpa gãtɔ matrɔ o. Wogbe toɖoɖo “Mose kple Nyagblɔɖilawo,” evɔ ɖe wòle be woƒe nuŋlɔɖiawo nana woakpɔe be Yesu ye nye Mesia kple Fia si Mawu tia la hafi. (Luka 16:29, 31; Galatiatɔwo 3:24) Azɔ hã, womebɔbɔa wo ɖokui be ame dahe mawo siwo xɔ Yesu eye woƒe nu dze Mawu ŋu azɔ la nafia nu wo o. Yesu ƒe nusrɔ̃lawo hã mana ta le nyateƒea fiafia me alo atɔ tsii be yewoƒe nu nadze subɔsubɔhakplɔlawo ŋu ne woakpɔ gbɔdzɔe o. Le Yesu ƒe lododoa me la, esia ƒe nyateƒenyenye dze le nya si “Fofo Abraham” gblɔ na kesinɔtɔ la me be:\n“Vinye, ɖo ŋku edzi be èxɔ wò nu nyuiwo katã le wò agbe me, gake Lazaro ya xɔ vɔ̃awo. Azɔ ekpɔ akɔfafa le afi sia, ke wò ya èle fu kpem. Gawu la, ʋe globo aɖe hã le mía kple miawo dome, ale be, ame siwo di be yewoatso afi sia ava mia gbɔ la mate ŋui o, eye ame aɖeke mate ŋu atso afi ma hã ava mía gbɔ o.”—Luka 16:25, 26.\nAleke gbegbe wòsɔe nye esi be tɔtrɔ gã sia va! Nɔnɔmea va trɔ kura na subɔsubɔhakplɔla dadalawo kple ame tsɛ siwo bɔbɔ ɖe Yesu ƒe kɔkuti te eye fifia wokpɔ gbɔdzɔe heɖi ƒo le gbɔgbɔ me la. (Mateo 11:28-30) Tɔtrɔ sia agava ɖe dzesi wu le ɣleti ʋɛ aɖewo megbe ne nubabla yeyea va xɔ ɖe Se ƒe nubabla la teƒe. (Yeremiya 31:31-33; Kolosetɔwo 2:14; Hebritɔwo 8:7-13) Ne Mawu kɔ gbɔgbɔ kɔkɔea ɖi le ƒe 33 K.Ŋ. ƒe Pentekoste ŋkekea dzi la, eme ava kɔ ƒãa be Yesu ƒe nusrɔ̃lawo ŋue Mawu kpɔa ŋudzedze ɖo, ke menye Farisitɔwo kple hakplɔla bubu siwo dea wo dzi la o.\nVovototo kae le nɔnɔme si me Yuda subɔsubɔhakplɔlawo kple ame tsɛwo nɔ la dome?\nAbe ale si Yesu gblɔe ene la, tɔtrɔ kae va tso esime Yohanes dze eƒe subɔsubɔdɔa gɔme?\nLe Yesu ƒe lododoa me la, ame kawoe kesinɔtɔ la kple Lazaro le tsitre ɖi na?\nAleke Yesu ɖee fia be woƒe nɔnɔmeawo va trɔ?\nŊusẽ kae gbedeasi si Yohanes kple Yesu ɖe gbeƒãe la kpɔ ɖe subɔsubɔhakplɔlawo dzi, eye aleke Yesu wɔ esia ƒe kpɔɖeŋui?\nNu kae subɔsubɔhakplɔlawo adi hafi, gake nu ka tae esia madzɔ o?\nƔekaɣie ʋe globo si le subɔsubɔhakplɔlawo kple Yesu ƒe nusrɔ̃lawo dome la agalolo ɖe edzi wu?


“Adikã si le Mawu kple eƒe dɔ nyuiwo kpakple Satana kple etɔ gbegblẽawo dome dze le Nubabla Yeyea katã me. Esia menye nusi Biblia-ŋlɔla ɖeka alo eve susu dzro ko o, ke boŋ aleae eŋlɔlawo katã susui. . . . Nubabla Yeyea ƒe ɖaseɖiɖia me kɔ. Satana nye ame vɔ̃ɖi aɖe si li ŋutɔŋutɔ, si tsia tre ɖe Mawu kple Mawu ƒe amewo ŋu ɣesiaɣi.—The New Bible Dictionary.”\nEKEMA nukatae ame geɖe siwo gblɔna be Kristotɔwoe yewonye—eye be yewoxɔ Biblia dzi se—mexɔa Abosam ƒe anyinɔnɔ ŋutɔŋutɔ dzi se o? Elabena le nyateƒe me la, womexɔ Biblia dzi se be enye Mawu ƒe Nya o. (Yeremya 8:9) Amesiawo gblɔna be Biblia-ŋlɔlawo na dukɔ siwo ƒo xlã wo ƒe xexemenunya kpɔ ŋusẽ ɖe wo dzi eye be womete ŋu ɖe nyateƒe si tso Mawu gbɔ ɖe go wòde pɛpɛpɛ o. Le kpɔɖeŋu me, Katolikotɔ mawunyaŋununyala Hans Küng ŋlɔ be: “Satana kple eƒe gbɔgbɔ vɔ̃wo ŋuti nukpɔsusu . . . dzɔ tso Babilontɔwo ƒe alakpagliwo me va ge ɖe Yuda-subɔsubɔ me eye wotso afima ge ɖe Nubabla Yeyea me.”—On Being a Christian.\nGake menye amegbetɔwo ƒe nya dzro aɖee Biblia nye o; enye Nya si tso Mawu ƒe gbɔgbɔ me ŋutɔŋtɔ. Eyata enye nusi me nunya le be míabu nusiwo wògblɔ tso Abosam ŋu vevie.—Timoteo II, 3:14-17; Petro II, 1:20, 21.\nNukae Nye Yesu ƒe Nukpɔsusu?\nYesu Kristo xɔe se be Abosam li ŋutɔŋutɔ. Menye nuvɔ̃ ƒe nɔnɔme dzro aɖe si nɔ Yesu me ye tee kpɔ o. Ame ŋutɔŋutɔ aɖe si wòva yɔ emegbe be “xexeamefia” ye dze edzi. (Yohanes 14:30; Mateo 4:1-11) Exɔ edzi se hã be gbɔgbɔmenuwɔwɔ bubu aɖewo wɔ ɖeka kple Satana le eƒe tameɖoɖo vɔ̃wo me. Eda dɔ na ‘amesiwo me gbɔgbɔ vɔ̃’ nɔ. (Mateo 12:22-28) Mawudzimaxɔselawo ƒe agbalẽ si nye A Rationalist Encyclopædia de dzesi nusia ƒe nyateƒenyenye esi wògblɔ be: “Alesi Yesu si ŋu nya dze le Nyanyuigbalẽwo me xɔe se be gbɔgbɔ vɔ̃wo li la nyea nuɖiaɖia na mawunyaŋununyalawo ɣesiaɣi.” Menye Babilontɔwo ƒe aʋatsodzixɔsewo ŋu nya gbugbɔ gblɔm Yesu nɔ esi wònɔ nu ƒom tso Abosam kple eƒe gbɔgbɔ vɔ̃wo ŋu o. Enyae be woli vavã.\nMíesrɔ̃a nu geɖe tso Abosam ŋu ne míede ŋugble le nya siwo Yesu gblɔ na subɔsubɔhakplɔla siwo nɔ anyi le eŋɔlime ŋu esi wògblɔ be: “Miawo la mietso fofo, si nye Abosam la me, eye mia fofo ƒe nudzodzrowo miedina be, miawɔ. Eya la amewula wònye tso gɔmedzedzea me, eye mele tsitre ɖe nyateƒe la me o, elabena nyateƒe mele eyama me o. Ne ele aʋatso kam la, eƒoa nu tso eya ŋutɔ ɖokui me, elabena aʋatsokala kple aʋatsokafofo wònye.”—Yohanes 8:44.\nLe gɔmesese sia nu la, ŋkɔ Abosam si gɔme enye “amegɔmezɔla,” nye “aʋatsokala kple aʋatsokafofo.” Eyae nye gbɔgbɔmenuwɔwɔ gbãtɔ si ka aʋatso ɖe Mawu si, eye ewɔ esia le Eden-bɔa me ke. Yehowa gblɔe be mía dzila gbãtɔwo ‘aku’ ne woɖu sidzedze nyui kple vɔ̃ ƒe atia. Satana to da aɖe dzi gblɔ be nya mawo mele eteƒe o. (Mose I, 2:17; 3:4) Esɔ be woyɔe be “da xoxo la, esi woyɔna be: Abosam kple Satana.”—Nyaɖeɖefia 12:9.\nAbosam ble wo le sidzedze nyui kple vɔ̃ ƒe atia ŋu. Eʋli nya be sedede si tsi tre ɖe atia ɖuɖu ŋu mesɔ o; enye ŋusẽ ŋudɔwɔwɔ ɖe mɔ gbegblẽ nu. Egblɔ be Adam kple Xawa “anɔ abe Mawu ene” le nusi nye nyui kple vɔ̃ tiatia na wo ɖokui me. Nusi Satana wɔnɛ enye be esi wonye amesiwo si tiatiawɔblɔɖe le ta la, ele be woanɔ wo ɖokui si keŋkeŋ. (Mose I, 3:1-5) Mɔ si dzi Mawu ɖua dzi le ƒe nyonyo dzidzedze alea fɔ nya vevi aɖewo ɖe te. Eyata Yehowa ɖe mɔ be ɣeyiɣi aɖe nava yi ne woatsɔ akpɔ nya siawo gbɔe. Esia fia be woɖe mɔ na Satana be wòanɔ anyi ɣeyiɣi vi aɖe. Fifia eƒe vovoɣi vi la le vɔvɔm kabakaba. (Nyaɖeɖefia 12:12) Ke hã egatsɔ alakpadada kple beble le ameƒomea hem ɖa tso Mawu ŋu, hele amesiwo le abe agbalẽfiala kple Farisitɔ siwo nɔ anyi le Yesu ŋɔli ene zãm tsɔ le eƒe alakpanufiafiawo kakamee.—Mateo 23:13, 15.\nYesu gblɔ hã be Abosam nye “amewula tso gɔmedzedzea me” eye be “ mele tsitre ɖe nyateƒe la me o.” Esia mefia be Yehowa wɔ Abosam wònye “amewula o.” Womewɔe wònye lã ɖivɔvɔ̃ aɖe si le teƒe si wotɔa dzo alo wɔa funyafunya amesiwo tsi tre ɖe Mawu ŋu le dzi kpɔm o. “Hell” si ŋu nya Biblia gblɔ menye Satana nɔƒe o. Enye ameƒomea ƒe yɔdo ko.—Dɔwɔwɔwo 2:25-27; Nyaɖeɖefia 20:13, 14.\nAbosam nɔ “nyateƒe la me” le gɔmedzedzea me. Enɔ Yehowa ƒe dziƒo ƒomea me kpɔ wònye Mawu ƒe gbɔgbɔmevi deblibo. Gake megava “tsi tre ɖe nyateƒe la me o.” Etia eya ŋutɔ ƒe mɔwo kple eya ŋutɔ ƒe alakpadadamɔnuwo. Womewɔe nenema tso “gɔmedzedzea me” esime wònye Mawu ƒe dɔla kɔkɔewo dometɔ ɖeka o, ke boŋ edze egɔme tso esime wòɖoe koŋ dze aglã ɖe Yehowa ŋu heble Adam kple Xawa. Abosam le abe amesiwo dze aglã ɖe Yehowa ŋu le Mose ŋɔli ene. Míexlẽ le amesiawo ŋu be: “Wowɔ nu tovo ɖe eŋu, ŋukpenanu wonye, eye womenye viawo o.” (Mose V, 32:5) Woate ŋu agblɔ nya sia tɔgbe le Satana ŋu. Le nyateƒe me, eva zu “amewula” esime wòdze aglã eye Adam kple Xawa, kpakple amegbetɔƒomea katã, ƒe ku ƒe fɔɖiɖi le eyama dzi.—Romatɔwo 5:12.\nMawudɔla Siwo Meɖo To O\nMawudɔla bubu aɖewo hã kpe ɖe Satan ŋu le eƒe aglãdzedzea me. (Luka 11:14, 15) Mawudɔla siawo “medzra woƒe amegãnyenye ɖo o” eye wotsɔ amegbetɔŋutilã do be woate ŋu ase gbɔdɔdɔ ƒe vivi kple “amegbetɔviwo ƒe nyɔnuwo” le Noa ŋɔli. (Yuda 6; Mose I, 6:1-4; Petro I, 3:19, 20) “Dziƒoɣletiviwo ƒe akpa etɔ̃lia,” alo gbɔgbɔmenuwɔwɔwo ƒe akpa aɖe tia mɔ gbegblẽ sia.—Nyaɖeɖefia 12:4.\nNyaɖeɖefia ƒe agbalẽ si yɔ fũ kple kpɔɖeŋu nyagbɔgblɔwo ɖɔ Abosam be enye “ʋɔ driba dzĩ gã aɖe.” (Nyaɖeɖefia 12:3) Nukatae? Menye be ŋɔdzi kple vɔvɔ̃ le eƒe dzedzeme ŋu tae o. Le nyateƒe me la, míenya ŋutilã ka ƒomevie le gbɔgbɔmenuwɔwɔwo si o, gake le go sia me la Satana tɔ manya to vovo na mawudɔla bubuwo tɔ o. Ke hã “ʋɔ driba dzĩ gã” nye Satana ɖɔɖɔ si sɔ le dziku, ŋɔdzi, ŋusẽ, kple nudomegbegblẽ ƒe nɔnɔme siwo le esi ta.\nWoxe mɔ na Satana kple eƒe gbɔgbɔ vɔ̃wo vevie egbea. Womegate ŋu doa amegbetɔŋutilã abe alesi wowɔnɛ tsã ene o. Esi woɖo Mawu Fiaɖuƒe si le Kristo si me le ƒe 1914 me la, wonyã wo ɖo ɖe anyigba nutowo me.—Nyaɖeɖefia 12:7-9.\nAbosam Nye Futɔ Vɔ̃ɖi Aɖe\nTogbɔ be ele nenema hã la, Abosam gakpɔtɔ nye futɔ vɔ̃ɖi aɖe. Ele “tsatsam abe dzata, si le gbe ɖem hele ame dim, be yeavuvu ami ene.” (Petro I, 5:8) Menye nuvɔ̃ ƒe nɔnɔme dzro aɖe si le míaƒe ŋutilã madeblibowo mee wònye o. Enye nyateƒe be míewɔa avu kple míaƒe tamesusu vɔ̃wo gbesiagbe ya. (Romatɔwo 7:18-20) Gake mía kple “xexe sia me fia, siwo le fifi viviti sia me kpakple vɔ̃ɖinyenye ƒe gbɔgbɔ, siwo le dziƒonutowo me” ye le avu wɔm ŋutɔŋutɔ.—Efesotɔwo 6:12.\nAleke gbegbe Abosam ƒe ŋusẽkpɔɖeamedzia kakae? Apostolo Yohanes gblɔ be: “Xexeme blibo la katã le vɔ̃ɖitɔ la me.” (Yohanes I, 5:19) Enye nyateƒe be míadi be míana Abosam ƒe nyawo naxɔ susu me na mí fũ alo míaɖe mɔ vɔvɔ̃ na eyama madzemadzee nagblẽ nu le mía ŋu o. Ke hã míedzea nunya henɔa ŋudzɔ be wòagagbã míaƒe ŋkuwo le nyateƒea gome o eye wòagagblẽ míaƒe nuteƒewɔwɔ na Mawu me o.—Hiob 2:3-5; Korintotɔwo II, 4:3, 4.\nMenye ŋutasesẽmɔnuwoe Abosam zãna ɣesiaɣi tsɔ dzea amesiwo dina be woawɔ Mawu ƒe lɔlɔ̃nu dzi o. Ɣeaɖewoɣi la, ewɔa eɖokui abe “kekeli ƒe dɔla” ene. Apostolo Paulo xlɔ̃ nu Kristotɔwo ku ɖe afɔku sia ŋu esi wòŋlɔ be: “Mele vɔvɔ̃m bena, ame aɖe menya nu o, alesi da la tsɔ eƒe aɖaŋu vɔ̃ ble Xawa la, nenema ke woagblẽ miaƒe tamesusuwo tso dzimekɔkɔ, si miekɔ na Kristo la me mahĩ?”—Korintotɔwo II, 11:3, 14.\nEyata ele be ‘míanɔ mo xexi, anɔ ŋudzɔ, eye míanɔ tsitre sesĩe ɖe eyama ŋuti le xɔse me.’ (Petro I, 5:8, 9; Korintotɔwo II, 2:11) Ƒo asa na nusiwo do ƒome kple vivimenuwɔna si ana nàge ɖe Satana ƒe mɔ̃ me. (Mose V, 18:10-12) Nye Mawu ƒe Nya srɔ̃la veviedola, eye nàɖo ŋku edzi be Yesu Kristo yɔ nya zi geɖe tso Mawu ƒe Nya la me esime Abosam nɔ etem kpɔ. (Mateo 4:4, 7, 10) Do gbe ɖa nàbia Mawu ƒe gbɔgbɔa. Eƒe kutsetsewo akpe ɖe ŋuwò nàƒo asa na ŋutilã ƒe dɔwɔwɔ siwo Satana zãna vevie. (Galatiatɔwo 5:16-24) Azɔ hã do gbe ɖa na Yehowa vevie ne èkpɔe be Abosam kple eƒe gbɔgbɔ vɔ̃wo di be yewoaɖe fu na wò.—Filipitɔwo 4:6, 7.\nMehiã be míanɔ vɔvɔ̃m na Abosam o. Yehowa do ŋugbe be yeakpɔ mía ta ŋutɔŋutɔ tso nusianu si Satana adi be yeawɔ mí la me. (Psalmo 91:1-4; Lododowo 18:10; Yakobo 4:7, 8) Apostolo Paulo gblɔ be: “Misẽ ŋu le Aƒetɔ kple eƒe ŋusẽ ƒe ŋutete la me.” Ekema àte ŋu “anɔ te ɖe Abosam ƒe aɖaŋu vɔ̃wo nu.”— Efesotɔwo 6:10, 11.\nYesu nyae be ame ŋutɔŋutɔe Abosam nye\n“Xexeme blibo la katã le vɔ̃ɖitɔ la me”\nTsi tre ɖe Abosam ŋu to Mawu ƒe Nya la sɔsrɔ̃ kple gbedodoɖa ɣesiaɣi me\nƉoe Ɖe Amewo Ɖoe Ɖe Amewo Abosam—Menye Ðe Wokpa Eŋuti Nya O\nw01 9/1 axa 4-7


1 Korintotɔwo 12 | Biblia Le Internet Dzi | Xexe Yeye Gɔmeɖeɖe\n1 Korintotɔwo 12:1-31\nŊutilã ɖeka, ŋutinu geɖewo (12-31)\n12 Ke le gbɔgbɔmenunanawo ŋu la,+ nɔviwo, nyemedi be wòanɔ manyamanya na mi o. 2 Mienyae be esime mienye dukɔwo me tɔwo* la, woflu mi kplɔ mi trae yi legba maƒonuwo gbɔ,+ eye mienɔa wo yome yia afi sia afi. 3 Eya ta medi be mianyae be, ame aɖeke meƒoa nu to Mawu ƒe gbɔgbɔ dzi gblɔna be, “Yesu nye fiƒodeme!” o, eye ame aɖeke mate ŋu agblɔ be, “Yesu nye Aƒetɔ!” o, negbe to gbɔgbɔ kɔkɔe dzi ko.+ 4 Ke nunana vovovowoe li, gake gbɔgbɔ ɖeka ma ke koe;+ 5 eye subɔsubɔdɔ vovovowoe li,+ gake Aƒetɔ ɖeka ma ke koe; 6 eye dɔ vovovowoe li, gake Mawu ɖeka ma kee wɔa dɔawo katã to amewo katã dzi.+ 7 Ke gbɔgbɔ la dzena wokpɔna le ame sia ame me hena taɖodzinu si ŋu viɖe le.+ 8 Elabena woto gbɔgbɔ la dzi na ale si woaƒo nu nunyatɔe la ame aɖe, eye woto gbɔgbɔ ma ke dzi na nuƒoƒo ŋuti sidzedze ame bubu, 9 woto gbɔgbɔ ma ke dzi na xɔse+ ame bubu, eye woto gbɔgbɔ ɖeka ma ke dzi na dɔdada+ ƒe nunana ame bubu, 10 eye wona ŋusẽdɔwo wɔwɔ+ ame bubu hã, wona nyagbɔgblɔɖi ame bubu, wona nya siwo tso gbɔgbɔ me la gɔme sese+ ame bubu, wona gbe bubuwo dodo+ ame bubu, eye wona gbewo gɔme ɖeɖe+ ame bubu. 11 Ke gbɔgbɔ ɖeka ma kee wɔa dɔ siawo katã, eye wòmaa wo na ame sia ame ale si wòlɔ̃. 12 Ale si ko ametia nye nu ɖeka gake ŋutinu geɖewo le eŋu, eye ameti ma ƒe ŋutinuwo sɔ gbɔ gake woƒo ƒu wɔ ameti ɖeka la,+ nenema kee Kristo la hã le. 13 Elabena gbɔgbɔ ɖeka me woto nyrɔ mí katã ɖe ŋutilã ɖeka me, míeɖanye Yudatɔwo alo Helatɔwo o, míeɖanye kluviwo alo ablɔɖemewo o, eye wona mí katã míeno gbɔgbɔ ɖeka. 14 Le nyateƒe me la, ametia menye ŋutinu ɖeka o, ke boŋ ŋutinu geɖewoe.+ 15 Ne afɔ agblɔ be, “Esi nyemenye asi o ta la, nyemenye ametia ƒe akpa aɖeke o” la, ema mewɔe be meganye ametia ƒe akpa aɖeke o. 16 Eye ne to agblɔ be, “Esi nyemenye ŋku o ta la, nyemenye ametia ƒe akpa aɖeke o” la, ema mewɔe be meganye ametia ƒe akpa aɖeke o. 17 Ne ameti blibo la katã nye ŋku ɖe, ekema afi kae nusese anɔ? Ne wo katã nye nusese ɖe, ekema afi kae nuʋeʋẽse anɔ? 18 Ke Mawu ɖo ŋutinuawo dometɔ ɖe sia ɖe wo teƒe le ametia ŋu abe ale si wòdi ene. 19 Ne wo katã nye ŋutinu ɖeka ɖe, ekema afi kae ametia anɔ? 20 Ke azɔ wonye ŋutinu geɖewo, gake ameti ɖeka. 21 Ŋku mate ŋu agblɔ na asi be, “Nyemehiã wò o”; eye ta hã mate ŋu agblɔ na afɔwo be, “Nyemehiã mi o.” 22 Ke boŋ ametia ƒe ŋutinu siwo dze abe ɖe wogbɔdzɔ wu ene la hiã vevie, 23 eye ametia ƒe akpa siwo míesusuna be bubu boo aɖeke mele wo ŋu o la, woawo ŋue míedea bubui wu,+ ale ŋutinu siwo menya kpɔ o la ŋue míetrɔa asi le nyuie wu, 24 evɔ ŋutinu siwo nya kpɔ la mehiã naneke o. Gake Mawu fɔ ametia ƒe ŋutinuwo kpe, eye wòna bubu geɖe akpa siwo hiã bubu la, 25 ale be mama aɖeke naganɔ ametia me o, ke boŋ ŋutinuawo nalé be na wo nɔewo sɔsɔe.+ 26 Eye ne ŋutinu ɖeka le fu kpem la, ŋutinu bubuawo katã kpea fu kplii;+ alo ne wodo ŋutinu ɖeka ɖe dzi la, ŋutinu bubuawo katã kpɔa dzidzɔ kplii.+ 27 Ke miawoe nye Kristo ƒe ŋutilã,+ eye mia dometɔ ɖe sia ɖe nye ŋutinuawo dometɔ aɖe.+ 28 Eye Mawu de dɔ asi na ame vovovowo le hamea me: gbã la, apostolowo;+ evelia nyagblɔɖilawo;+ etɔ̃lia nufialawo;+ emegbe ŋusẽdɔwɔwɔwo;+ dɔdada ƒe nunana;+ kpekpeɖeŋunadɔwo; mɔfiafiaŋutetewo;+ gbe bubuwo dodo.+ 29 Amewo katãe nye apostolowoa? Amewo katãe nye nyagblɔɖilawoa? Amewo katãe nye nufialawoa? Amewo katãe wɔa ŋusẽdɔwoa? 30 Amewo katã sie dɔdada ƒe nunanawo lea? Amewo katãe ƒoa nu le gbegbɔgblɔ bubuwo mea? + Amewo katãe nye nyagɔmeɖelawoa?*+ 31 Ke miyi edzi mianɔ nunana siwo lolo wu la dim vevie.+ Ke azɔ mafia mɔ aɖe si de ŋgɔ wu la mi.+\n^ Esia fia dzimaxɔsetɔwo.\n^ Alo, “gbegɔmeɖelawoa?”\n1 Korintotɔwo 12


Yehowa Ðasefowo Wu Woƒe Dɔwɔƒegã Yeyea Tutu Dɔa Ƒe Akpa Vevitɔ Nu\nGBE BUBU Afrikaans Albanian Armenian Azerbaijani Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Hiligaynon Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Yoruba\nDECEMBER (DZOME) 9, 2015\nNEW YORK—Tso August (Dasiamime) va se ɖe October (Kele) 2015 me la, Yehowa Ðasefowo wu woƒe dɔwɔƒegã yeyea tutu ƒe dɔ si wode to me le Warwick le New York ƒe akpa vevitɔ nu, eye lɔlɔ̃nu faa dɔwɔla 3,800 aɖewoe kpɔa gome le dɔa me gbe sia gbe.\nEsime dɔa ɖo eƒe ami me la, wotsɔ bɔsu siwo ade 40 lɔa lɔlɔ̃nu faa dɔwɔla 3,800 aɖewo tsɔ yia dɔa wɔƒe galɔa wo yia wo nɔƒewo gbe sia gbe.\nWoɖaa nu na lɔlɔ̃nu faa dɔwɔlawo le nuɖaƒe enyi siwo woɖo hena dɔa wɔwɔ.\nTso esime wodze dɔa gɔme le July (Siamlɔm) 2013 me la, Ðasefo 18,000 kple edzivɔwo tso Amerika-dukɔa ƒe du vovovowo me kpɔ gome le dɔa me, wo dometɔ aɖewo tso keke Alaska kple Hawaii gɔ̃ hã. Dɔwɔla 400 va se ɖe 500 lɔƒo vaa dɔa wɔƒe le kwasiɖanuwuwu ɖe sia ɖe, eye esi woɖo dɔa ƒe ami me ya la, woƒe agbɔsɔsɔme dzi ɖe edzi va ɖo 700 kple edzivɔwo kwasiɖanuwuwu ɖe sia ɖe eye esia yi edzi kwasiɖa ene sɔŋ.\nAƒetɔ Richard Devine, si nye Ðasefowo ƒe Warwick Xɔtukɔmitia ƒe zimenɔla gblɔ be: “Esi wònye ame akpe geɖe vaa dɔa me gbe sia gbe ta la, ele be bɔbɔe be amewo nava sɔ gbɔ ɖe dɔa wɔƒe kpaŋkpaŋ. Eya ta míeɖe ame 400 le ŋkekemedɔwɔlawo dzi be woawɔ dɔ tso ŋdɔ ga 3 va se ɖe fɔŋli ga 2 ale be nuwo nanɔ ɖoɖo nu le dɔa wɔƒe.” Ame siawo wɔ dɔ tso May (Damɛ) va se ɖe September (Anyɔnyɔ).\nWoɖe foto afi si anye Ðasefowo ƒe dɔwɔƒegã yeyea ƒe mɔnu la le anyinufaɣi.\nAƒetɔ Richard Devine gblɔ be woawu mlɔƒe eneawo dometɔ eve tututu nu le January (Dzove) 2016 me abe ale si woɖoe ene. Aƒetɔ Devine gagblɔ be, “ale si ame gbogbo aɖewo kpe asi ɖe dɔa ŋu ta la, dɔ bliboa do ŋgɔ na ɣeyiɣi si wòle be wòawu enu la ɣleti ene sɔŋ.” Woɖoe be woawu mlɔƒe susɔeawo, dɔwɔxɔawo kple nudzraɖoƒea nu le September (Anyɔnyɔ) 1, 2016 dzi.\nDɔwɔƒegã yeye tuƒe si wonɔ yame ɖe foto.\nÐasefowo Te Woƒe Teƒe Siwo Le Brooklyn Dzadzra


Yesu Kpɔ Ahosi Si Dzɔ Gaku Sueawo (Marko 12) | Yesu Ƒe Agbemeŋutinya\nŊkeke Mamlɛtɔ Si Yesu Nɔ Gbedoxɔa Me\nYESU GABU FƆ SUBƆSUBƆHAKPLƆLAWO\nAHOSI DAHE AÐE DZƆ GAKU SUE EVE\nLe Yesu ƒe gbedoxɔa me yiyi zi mamlɛtɔ me la, eyi edzi klo nu le agbalẽfialawo kple Farisitɔwo ƒe alakpanuwɔwɔ dzi, eye wòyɔ wo be alakpanuwɔlawo le dutoƒo. Eƒo nu na wo le kpɔɖeŋunyagbɔgblɔ me be: “Mieklɔa kplu kple agba ŋuti, gake wo me yɔ fũu kple ŋukeklẽ kple nu gbɔme wɔwɔ. Farisitɔ ŋkuagbãtɔ, klɔ kplu kple agba la me gbã, ekema eŋu hã aɖi.” (Mateo 23:25, 26) Togbɔ be ame ɖokui ŋu kɔkɔ le Sea nu kple gotagomedzedzeme le vevie na Farisitɔwo hã la, woŋea aɖaba ƒua ame siwo wonye le ememe la dzi, eye womekɔa woƒe kpɔɖeŋudzia ya ŋu o.\nWoƒe alakpanuwɔwɔa gadze ƒãa le ale si wolɔ̃na faa dzraa nyagblɔɖilawo ƒe yɔdowo ɖo heɖoa atsyɔ̃ na wo la me. Gake abe ale si Yesu ɖee fia ene la, woawoe nye “ame siwo wu nyagblɔɖilawo la ƒe viwo.” (Mateo 23:31) Agbagba si dzem wole be woawu Yesu la ɖo kpe esia dzi.—Yohanes 5:18; 7:1, 25.\nAzɔ Yesu ƒo nu tso nu si adzɔ ɖe subɔsubɔhakplɔlawo dzi ne wogbe dzimetɔtrɔ la ŋu ale: “Mi dawo kple dzakpatawo ƒe dzidzimeviwo, aleke miawɔ asi le Gehena ƒe ʋɔnudɔdrɔ̃ la nu?” (Mateo 23:33) Wotɔa dzo gbeɖuɖɔ le Hinom Bali si mele adzɔge tso wo gbɔ o la me, eye esia ana nyaselawo nakpɔ tsɔtsrɔ̃ ɖikaa si ava agbalẽfialawo kple Farisitɔ vɔ̃ɖiawo dzi la le susu me nyuie.\nNusrɔ̃lawo ava nɔ Yesu teƒe anye “nyagblɔɖilawo kple nunyalawo kpakple nufialawo.” Aleke woawɔ nu ɖe wo ŋui? Yesu gblɔ na subɔsubɔhakplɔla mawo be: “Miawu [nye nusrɔ̃lawo] dometɔ aɖewo, eye miahe wo ɖe ati ŋu, miaƒo wo dometɔ aɖewo kple atam le miaƒe ƒuƒoƒewo, eye miati wo yome tso du me yi du me, ale be ʋu dzɔdzɔe siwo katã wokɔ ɖe anyi le anyigba dzi la ƒe fɔɖiɖi nava mia dzi, tso ame dzɔdzɔe Abel ƒe ʋu dzi va se ɖe Zakariya . . . ame si miewu . . . la ƒe ʋu dzi.” Exlɔ̃ nu wo be: “Vavã mele egblɔm na mi be, nu siawo katã ava dzidzime sia dzi.” (Mateo 23:34-36) Esia va eme le ƒe 70 K.Ŋ. esime Roma-srafowo va tsrɔ̃ Yerusalem eye Yudatɔ akpe geɖe tsrɔ̃.\nTsɔtsrɔ̃ dziŋɔ ma si le ŋgɔ la ŋu bubu te ɖe Yesu dzi. Egblɔ kple vevesese be: “Yerusalem, Yerusalem, si wu nyagblɔɖilawo, eye wòƒu kpe ame siwo wodɔ ɖo ɖe egbɔ—zi nenie nyemehedi be maƒo viwòwo nu ƒu abe ale si koklonɔ ƒoa viawo nu ƒu ɖe eƒe aʋalawo te ene o! Ke mielɔ̃ o. Kpɔ ɖa! Woagblẽ miaƒe aƒe la ɖi na mi.” (Mateo 23:37, 38) Ame siwo nɔ to ɖomee la anya nɔ nu si “aƒe” si ŋu wòƒo nu tsoe fia la ŋu bum. Ðe wòanye be gbedoxɔ gã dzeani si le Yerusalem, si wòdze abe Mawu nɔ eta kpɔm ene lae wòwɔnɛa?\nYesu gblɔ kpee be: “Mele egblɔm na mi be: Tso fifia dzi yina la, miegale kpɔ ye ge akpɔ o va se ɖe esime miagblɔ be, ‘Woayra ame si gbɔna le Yehowa ƒe ŋkɔ me!’” (Mateo 23:39) Nyagblɔɖi si le Psalmo 118:26 la dzie wònɔ susu hem yi. Afi ma gblɔ be: “Woayra ame si gbɔna le Yehowa ƒe ŋkɔ me; míeyra mi tso Yehowa ƒe aƒe la me.” Eme kɔ ƒãa be ne wova tsrɔ̃ anyigbadzigbedoxɔ sia la, ame aɖeke magava eme le Mawu ƒe ŋkɔ me o.\nFifia Yesu va gbedoxɔa ƒe afi si nudzɔɖaka siwo ƒe nugbɔ le biie eye wo gɔme keke la le. Amewo ate ŋu ade ga eme to eƒe nugbɔ si le biie la me. Yesu kpɔ Yudatɔ geɖewo wonɔ esia wɔm, hekpe ɖe kesinɔtɔ siwo ‘tsɔ gaku geɖe nɔ eme dem’ la ŋu. Azɔ Yesu kpɔ ahosi dahe aɖe si “tsɔ gaku sue eve siwo ƒe home le sue ŋutɔ la va de eme.” (Marko 12:41, 42) Ðikeke mele eme o be Yesu nya ale si ahosia ƒe nunanaa dze Mawu ŋui.\nYesu yɔ eƒe nusrɔ̃lawo vɛ eye wògblɔ na wo be: “Vavã mele egblɔm na mi be, ahosi dahe sia tsɔ geɖe de eme wu ame bubu siwo katã va de nu nudzɔɖakaawo me.” Le mɔ ka nu? Eɖe eme be: “Wo katã wotsɔ woƒe nu gbogboawo ƒe ɖe ko va de eme, ke eya tso eƒe ahedada me tsɔ nu siwo katã le esi, si nu wòanɔ agbe ɖo la, de eme.” (Marko 12:43, 44) Aleke gbegbe nyɔnu sia ƒe tamebubu kple nuwɔna to vovo na subɔsubɔhakplɔlawo tɔe nye esi!\nEsi Nisan 11 lia ƒe ŋkekea nɔ enu wum la, Yesu dzo le gbedoxɔa me zi mamlɛtɔ. Eƒe nusrɔ̃lawo dometɔ ɖeka gblɔ nɛ be: “Nufiala, kpɔ kpe siawo kple xɔ siawo gbegbe ɖa!” (Marko 13:1) Nyateƒee, gbedoxɔa ƒe kpeawo dometɔ aɖewo lolo ŋutɔ, si nana wòdzena be enye xɔ sesẽ si li ke. Eya ta nusrɔ̃laa atsi yaa ŋutɔ esi Yesu gblɔ be: “Èle xɔ gãgã siawo kpɔma? Womele kpe aɖeke gblẽ ge ɖe kpe dzi le afi sia, si womamu aƒu anyi o.”—Marko 13:2.\nLe nya siawo gbɔgblɔ megbe la, Yesu kple eƒe apostoloawo yi ɖato Kidron Bali la me heyi teƒe aɖe le Amitoa dzi. Emegbe eƒe apostoloawo dometɔ ene, siwo nye Petro, Andrea, Yakobo kple Yohanes va egbɔ. Le afi sia la, woate ŋu anɔ gbedoxɔ gã dzeani la kpɔm le aga me ɖaa.\nNu kae Yesu wɔ esi wòyi gbedoxɔa me zi mamlɛtɔ?\nNu kae Yesu gblɔ be ava dzɔ ɖe gbedoxɔa dzi?\nNu ka tae Yesu gblɔ be ahosia dzɔ nu wu kesinɔtɔawo?


Hiob 12 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo (1-25)\n“Nyemebɔbɔ ɖe anyi wu mi o” (3)\n‘Mezu alɔmeɖenu’ (4)\n‘Nunya le Mawu si’ (13)\nMawu ƒo ʋɔnudrɔ̃lawo kple fiawo ta (17, 18)\n12 Eye Hiob ɖo eŋu be: 2 “Nyateƒee, miawo koe nyaa nu,*Eye ne mieku ko la, nunya hã nu yi kpli mi! 3 Nye hã mesea nu gɔme.* Nyemebɔbɔ ɖe anyi wu mi o, Ame kae menya nu siawo o? 4 Mezu alɔmeɖenu na xɔ̃nyewo,+Nye, ame si le Mawu yɔm be wòatɔ nam.+ Ame dzɔdzɔe si ŋu fɔɖiɖi mele o la zu alɔmeɖenu. 5 Ame si le dziɖeɖi me la doa vlo hiãkame,Esusuna be ame siwo ƒe afɔ meli sesĩe o* koe hiã tuna. 6 Adzoblasuwo ƒe agbadɔwo ŋu fa,+Eye ame siwo doa dziku na Mawu la le dedie,+Ame siwo ƒe mawu le woƒe asiwo me. 7 Taflatsɛ, bia lãwo se, eye woafia nu wò;Kple dziƒoxewo hã, eye woagblɔe na wò. 8 Alo trɔ ɖe anyigba ŋu,* ekema afia nu wò;Eye ƒumelãwo atoe na wò. 9 Wo dometɔ kae menya beYehowa ƒe asie wɔ esia o? 10 Eya si mee nu gbagbewo* katã ƒe agbe,Kple amegbetɔwo* katã ƒe gbɔgbɔ* le.+ 11 Ðe to medoa nya kpɔna,Abe ale si aɖe ɖɔa nu kpɔna ene oa?+ 12 Menye ame tsitsiwo gbɔe nunya tso aƒe ɖo oa?+Eye menye agbe didie hea gɔmesese vanɛ oa? 13 Eya sie nunya kple alɔkame sesẽ le;+Adaŋudede kple gɔmesese bɔ ɖe esi.+ 14 Ne egbã nane la, womegatea ŋu tunɛ o;+Nu si wòtu la, ame aɖeke mete ŋu ʋunɛ o. 15 Ne eɖo asi tsidzadza dzi la, ku ɖina;+Eye ne eɖe asi le eŋu la, eɖɔna ɖea anyigba la.+ 16 Eya sie ŋusẽ kple nunya vavãtɔ le;+Eye etɔe ame si tra mɔ kple ame si kplɔ ame trae la siaa nye; 17 Enana adaŋudelawo tsia afɔ ƒuƒlu,*Eye wònana ʋɔnudrɔ̃lawo tsia bome.+ 18 Etua ka si fiawo tsɔ bla amewo la ɖa,+Eye wòtsɔa alidziblaka blaa ali dzi na wo. 19 Enana nunɔlawo zɔa afɔ ƒuƒlu,+Eye wòɖea zi le ame siwo ƒe ŋusẽ li ke la te;+ 20 Edea ga nu na aɖaŋuɖola bibiwo,Eye wòɖea nunya le tagbɔ na ame tsitsiwo; 21 Etrɔa vlododo kɔna ɖe bubumewo dzi,+Eye wònana ŋusẽtɔwo gbɔdzɔna;* 22 Eɖea nu goglo siwo le viviti me la ɖe go,+Eye wòhea blukɔ vaa kekeli nu; 23 Enana dukɔwo zua gã, ne wòatsrɔ̃ wo;Enana dukɔwo kekea ta, ne wòana woayi aboyo me. 24 Exɔa nugɔmesese* le dukɔwo ƒe kplɔlawo si,Eye wònana wotsaa tsaglãla le gbegbe, afi si mɔ aɖeke mele o.+ 25 Wotsaa asi blukɔ me,+ afi si kekeli aɖeke mele o;Eye wònana wonɔa yiyim sagasaga abe ahamulawo ene.+\n^ Egɔmeɖeɖe tẽe, “miawo koe nye amewo.”\n^ Egɔmeɖeɖe tẽe, “dzi le asinye.”\n^ Alo, “ame siwo ƒe afɔ le ɖiɖim.”\n^ Agate ŋu afia, “bia anyigba la.”\n^ Alo, “Enana adaŋudelawo tsia amama.”\n^ Egɔmeɖeɖe tẽe, “ŋusẽtɔwo ƒe alidziblanu me gblɔna.”\n^ Egɔmeɖeɖe tẽe, “dzi.”


Èɖo Ŋku Wo Dzia?—December 2019\nGBE BUBU Abua Acholi Adza Afrikaans Akha Albanian Altai Alur Amerika Tokunɔgbe Amharic Amis Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Croatian Czech Damara Dangme Danish Digor Douala Drehu Dutch Ecuador Tokunɔgbe Edo Efik Esan Estonian Eŋlisi Eʋegbe Fante Fijian Finnish Fon Franse Ga Garifuna Georgian German Germany Tokunɔgbe Gitonga Gokana Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Ibinda Icelandic Idoma Igbo Igede Iloko Indonesian Isoko Italian Italy Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigeria Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nÐe nàte ŋu aɖo biabia siawo, siwo wotu ɖe Gbetakpɔxɔ ƒe tata siwo do le ƒe 2019 me dzi la ŋua?\nNu kae ŋugbe si Mawu do be, “Lãnu sia lãnu si woatu ɖe ŋuwò la madze edzi o,” la fia? (Yes. 54:17)\nMíate ŋu aka ɖe edzi be Mawu akpɔ mía ta tso Satana ƒe lãnu gblẽnuwo abe ‘ŋutasẽlawo ƒe gbɔgbɔ fuxefuxe’ ene la me. (Yes. 25:4, 5) Míaƒe futɔwo mate ŋu agblẽ nu le mía ŋu ɖikaa o.—w19.01, axa 6-7.\nAleke ale si Mawu wɔ nu ɖe Kanaantɔwo kple Israel-vi dzeaglãawo ŋu la ɖe eƒe dzɔdzɔenyenye fiae?\nMawu drɔ̃ ʋɔnu ame siwo ƒo wo ɖokuiwo ɖe gbɔdɔnuwɔna nyɔŋuwo me kple ame siwo wɔ fu ahosiwo kple tsyɔ̃eviwo la siaa. Ke hã, eyra ame siwo ɖo toe eye wowɔ nu ɖe amewo ŋu nyuie la.—w19.02, axa 22-23.\nNu kae wòle be míawɔ ne míele eteƒe esime dzimaxɔsetɔ aɖe le gbe dom ɖa?\nMíate ŋu azi ɖoɖoe ahawɔ nu bubutɔe, gake míagblɔ “amen” alo míalé ame bubu siwo le eteƒe la ƒe asi o. Míate ŋu atiae be míawo ŋutɔwo míado gbe ɖa le susu me.—w19.03, axa 31.\nAleke gbegbee gbɔdɔnuwo wɔwɔ ɖe ɖeviwo ŋu nye ŋkubiãnyae?\nGbɔdɔnuwo wɔwɔ ɖe ɖevi ŋu nye nu vɔ̃ wɔwɔ ɖe ɖevia, hamea, kple setɔwo kpakple Mawu ŋu. Le dukɔ siwo me dukɔa ƒe se bia be ne wose be wotso ame aɖe nu be ewɔ gbɔdɔnu ɖe ɖevi aɖe ŋu la, woaɖaka eta na setɔwo la, hamemetsitsiwo dzea agbagba wɔa se mawo dzi.—w19.05, axa 9-10.\nAleke nàwɔ atrɔ wò tamesusu ƒe nɔnɔme si kpɔa ŋusẽ ɖe dziwò alo ana wòaganyo ɖe edzi?\nAfɔ vevi siwo nàte ŋu aɖe: Do gbe ɖa na Yehowa. De ŋugble kple susu be yeadzro ye ɖokui me. Tia xɔ̃wòwo le nunya me.—w19.06, axa 11.\nNu kawoe míate ŋu awɔ atsɔ adzra ɖo fifia be míate ŋu ado dzi le yometiti me?\nEhiã vevie be míana mía kple Yehowa dome naganɔ kplikplikpli wu. Ka ɖe edzi be elɔ̃ mí eye magblẽ mí ɖi gbeɖe o. Nɔ Biblia xlẽm gbe sia gbe eye nànɔ gbe dom ɖa edziedzi. Ka ɖe edzi be Mawu Fiaɖuƒea ƒe yayrawo ava eme. Lé mawunyakpukpui veviwo kple míaƒe ha siwo kafua Yehowa la ɖe susu me.—w19.07, axa 2-4.\nNu kawoe míate ŋu awɔ be míakpe ɖe míaƒe ƒometɔwo ŋu woakpɔ agbe?\nEle vevie ŋutɔ be míase nu gɔme na wo, míana míaƒe nuwɔna nyuiwo nanye ɖaseɖiɖi na wo, eye míagbɔ dzi ɖi na wo ahawɔ nu ɖe wo ŋu ameŋububutɔe.—w19.08, axa 15-17.\nAleke míekpɔa gbɔdzɔe, abe ale si Yesu do ŋugbe le Mateo 11:28 ene?\nDzikpɔla lɔ̃amewo le mía si, zɔhɛ nyuitɔ kekeakewo le mía si, eye míele dɔ nyuitɔ kekeake wɔm.—w19.09, axa 23.\nAleke Yehowa ate ŋu ana didia kple ŋusẽa mí be míawɔ nu si dzea eŋu? (Flp. 2:13)\nNe míexlẽa Mawu ƒe Nyaa eye míedea ŋugble le nu si míexlẽ ŋu la, Mawu ate ŋu ado ŋusẽ mí, le mɔ sia nu be, ana didia mí be míawɔ eƒe lɔlɔ̃nu eye ado ŋusẽ mí be míate ŋu awɔ nu si dzea eŋu. Eƒe gbɔgbɔ kɔkɔea ate ŋu akpe ɖe mía ŋu be míaƒe ŋutetewo naganyo ɖe edzi.—w19.10, axa 21.\nAfɔ atɔ̃ kawoe wòle be míaɖe hafi atso nya me le nu vevi aɖe ŋu?\nAfɔɖeɖe atɔ̃awoe nye esiawo: Ku nu me tsitotsito. Do gbe ɖa nàbia nunya. Dzro ɖokuiwò me nyuie nànya nu si ʋã wò nèdi be yeawɔ nu ma. Ðo taɖodzinu aɖewo koŋ na ɖokuiwò. Da sɔ.—w19.11, axa 27-29.\nNya siwo Satana gblɔ na Xawa lae wɔe be amewo susu be luʋɔ makumaku aɖe le amegbetɔwo mea?\nEdze ƒãa be menye nenemae o. Satana gblɔ na Xawa be mele kuku ge o, megblɔ nɛ be eƒe ŋutilã koe aku gake eƒe gbɔgbɔ ayi edzi anɔ agbe le teƒe bubu aɖe o. Woɖe alakpasubɔsubɔ katã ɖa le anyigba dzi le Noa ƒe ŋkekea me Tsiɖɔɖɔa me. Anɔ eme be, amewo va xɔ luʋɔ makumaku ƒe nufiafiaa dzi se do ŋgɔ na ɣeyiɣi si me Mawu tɔtɔ gbe na ame siwo nɔ Babel-mɔa tum la.—w19.12, p. 15.


Nu Si Ta Míehiã Mawu\nGBE BUBU Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Malayalam Maltese Marathi Mongolian Myanmar Ngabere Norwegian Nzema Papiamento (Aruba) Polish Portuguese Punjabi Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Uruund Venda Vietnamese Wayuunaiki Xhosa Yoruba Zulu\nSusuŋutinunyalawo gblɔ be hafi amewo nate ŋu akpɔ dzidzɔ vavã le agbe me la, wohiã nu si de ŋgɔ wu agbemenuhiahiãwo ko. Míekpɔa esia le ale si amewo dzea agbagba be yewoaɖo taɖodzinu aɖe gbɔ le agbe me alo yewoasubɔ ame alo nane si kɔ boo wu yewo la me. Esia tae amewo ƒoa wo ɖokuiwo ɖe tsaɖiɖi, aɖaŋunuwo wɔwɔ, hadzidzi kple esiawo tɔgbi me le woƒe vovoɣiwo ɖo. Ke hã ame siwo tia nu mawo yome la dometɔ geɖe mekpɔa dzidzeme vavãtɔ o.\nMawu di be amegbetɔwo nakpɔ dzidzɔ fifia yi ɖe mavɔ me\nNyateƒe si wònye be le dzɔdzɔme nu la, amegbetɔwo dina be yewoanɔ kadodo me kple ame aɖe si kɔ wu yewo la menye nu yeye na Biblia xlẽlawo o. Mose Ƒe Agbalẽ Gbãtɔ ƒe ta gbãtɔwo gblɔ be esi Mawu wɔ atsu kple asi gbãtɔa vɔ la, eƒoa nu kpli wo edziedzi. Eto esia me na mɔnukpɔkpɔ wo be woayi edzi anɔ kadodo me kpli ye. (1 Mose 3:8-10) Mawu mewɔ amegbetɔwo be woanɔ agbe ye manɔmee o; ehiã be amegbetɔwo nanɔ kadodo me kple wo Wɔla la. Biblia ƒo nu tso hiahiã sia ŋu zi geɖe.\nLe kpɔɖeŋu me, Yesu gblɔ be: “Dzidzɔtɔwoe nye ame siwo nyae be [yewohiã Mawu].” (Mateo 5:3) Nya sia na míekpɔe be nu vevi aɖe si ana míanɔ agbe si me dzidzɔ kple dzidzeme le lae nye be míaɖi kɔ na míaƒe dzɔdzɔmedidi si nye be míanɔ kadodo me kple Mawu. Aleke míate ŋu awɔ esia? Yesu ɖo nya sia ŋu na mí esi wògblɔ be: “Mele be ame nanɔ agbe ɖe abolo ɖeɖe ko ŋu o, ke boŋ ɖe nya sia nya si dona tso Yehowa ƒe nu me ŋu.” (Mateo 4:4) Mɔ kawo nue nya siwo dona tso Mawu ƒe nu me, alo Mawu ƒe susuwo kple eƒe mɔfiame siwo le Biblia me la ate ŋu akpe ɖe mía ŋu míakpɔ dzidzɔ kple dzidzeme le agbe me le? Na míadzro mɔ vevi etɔ̃ aɖewo me kpɔ.\nMíehiã Mɔfiame Nyuiwo\nEgbea la, numekula kple aɖaŋuɖola bibi gbogbo aɖewo le klalo be yewoaɖo aɖaŋu na amewo ku ɖe amewo dome kadodowo, lɔlɔ̃, ƒomegbenɔnɔ, masɔmasɔwo gbɔ kpɔkpɔ, dzidzɔkpɔkpɔ kpakple tameɖoɖo si le agbea ŋu gɔ̃ hã ŋu. Ke hã ame kae dze nyuie wu be wòaɖo aɖaŋu nyuitɔ si da sɔ la na amegbetɔwo ku ɖe nya siawo katã ŋu ne menye amegbetɔwo Wɔla, Yehowa Mawu, o?\nAbe mɔ̃ ŋuti mɔfiagbalẽ ene la, Biblia fiaa ale si míanɔ agbee la mí\nBu kpɔɖeŋu sia ŋu kpɔ: Ne èƒle mɔ̃ yeye aɖe, abe fotoɖemɔ̃ alo kɔmpuita ene la, àkpɔ mɔ be woatsɔ mɔfiagbalẽ aɖe si fia mɔ nyuitɔ si nu nàzãe le be wòaɖe vi na wò la akpe ɖe eŋu. Míate ŋu atsɔ Biblia asɔ kple mɔfiagbalẽ ma. Enye amegbetɔwo ƒe agbenɔnɔ ŋuti mɔfiagbalẽ, si Mawu agbenala la, tsɔ na mí be wòafia mɔ mí. Mɔfiagbalẽ sia ɖe nu si míazã agbe si wona mí la atsɔ awɔe kple ale si wòle be míanɔ agbeae be wòaɖe vi na mí vavã la me.\nAbe ale si mɔ̃ ŋuti mɔfiagbalẽ si woŋlɔ nyuie la xlɔ̃a nu ame tso nu siwo ate ŋu agblẽ nu le eƒe mɔ̃a ŋu ŋuti ene la, nenema kee Biblia hã xlɔ̃a nu exlẽlawo tso agbenɔnɔ siwo ate ŋu agblẽ nu le woƒe agbe ŋu la ŋu. Ne aɖaŋu siwo amewo ɖona alo woƒe mɔfiafiawo dze abe ɖe woade ame dzi wu ene gɔ̃ hã la, ɖe susu manɔ eme wu be míakpɔ mɔ be ne míewɔ ɖe mía Wɔlaa ƒe aɖaŋuɖoɖowo dzi la, eme anyo na mí eye míaƒo asa na kuxiwo oa?\n“Nye Yehowa, wò Mawu, enye ame si fia nu si nyo na wò la wò, nyee akplɔ wò to mɔ, si dzi nàto la. Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene, eye wò dzɔdzɔenyenye anɔ abe ƒutsotsoewo ene.”—Yesaya 48:17, 18\nMíate ŋu akpɔ aɖaŋuɖoɖo kple kpekpeɖeŋu si míehiã la le Biblia me\nTogbɔ be Yehowa Mawu ɖoa aɖaŋu na mí eye wòfiaa mɔ mí hã la, mezia mía dzi be míawɔ wo dzi o. Ke boŋ esi wònye Dɔmenyotɔ eye wòlɔ̃ mí ta la, edea dzi ƒo na mí be: “Nye Yehowa, wò Mawu, enye ame si fia nu si nyo na wò la wò, nyee akplɔ wò to mɔ, si dzi nàto la. Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene, eye wò dzɔdzɔenyenye anɔ abe ƒutsotsoewo ene.” (Yesaya 48:17, 18) Kpuie ko la, ne míewɔ Mawu ƒe mɔfiamewo dzi la, eme anyo na mí. Ne míagblɔe bubui la, hafi eme nanyo na mí eye míakpɔ dzidzɔ le agbe me la, míehiã Mawu ƒe kpekpeɖeŋu.\nEhiã Be Míanya Nu Si Gbɔ Agbemekuxiwo Tso\nAme aɖewo sena le wo ɖokuiwo me be yewomehiã Mawu o, elabena agbemenya geɖewo ɖea fu na wo eye wosusui be ne ɖe Mawu lɔ̃ame aɖe li la, nuwo manɔ alea o. Le kpɔɖeŋu me, wobiana be: ‘Nu ka tae ame nyuiwo kpea fu?’ ‘Nu ka tae wodzia ɖevi aɖewo wonyea nuwɔametɔwo?’ ‘Nu ka tae nu madzɔmadzɔ wɔwɔ bɔ ɖe agbea me alea?’ Nyabiase vevi aɖewoe esiawo nye vavã, eye woƒe ŋuɖoɖowo nyanya ate ŋu akpɔ ŋusẽ nyui ɖe míaƒe agbe dzi. Gake le esi míatsɔ dzitsitsi abu fɔ Mawu ɖe nya mawo ta teƒe la, na míakpɔ ale si Mawu ƒe Nya, Biblia la, ate ŋu akpe ɖe mía ŋu míase nya mawo gɔmee ɖa.\nŊutinya si le Mose Ƒe Agbalẽ Gbãtɔ ƒe ta etɔ̃lia me na míenya be Satana to da aɖe dzi ble atsu kple asi gbãtɔa wogbe toɖoɖo se si Yehowa Mawu de na wo be woagaɖu sidzedze nyui kple vɔ̃ ƒe atia o. Satana gblɔ na Xawa be: “Miele kuku ge akpɔ o; ke boŋ Mawu nyae bena, gbe si gbe ke miaɖu eƒe ɖe la, miaƒe ŋkuwo laʋu, eye mianɔ abe Mawu ene, anya nyui kple vɔ̃.”—1 Mose 2:16, 17; 3:4, 5.\nMenye ɖeko Satana to nya mawo dzi le gbɔgblɔm be Mawu nye alakpatɔ o, ke ele gbɔgblɔm hã be Mawu ƒe dziɖuɖu mele dzɔdzɔe o. Abosam ƒe gbetɔamee nye be ne amegbetɔwo ɖo to yeƒe gbe la, eme anyo na wo wu. Aleke woate ŋu akpɔ nya mawo gbɔe? Yehowa tiae be yeaɖe mɔ be ɣeyiɣi nava yi ale be ame sia ame nakpɔe nenye be nya si Abosam tsɔ ɖe ye ŋu la nye nyateƒe alo aʋatso. Mawu to esia me na mɔnukpɔkpɔ Satana kple edzidelawo katã be woaɖee afia nenye be eme anyo na amegbetɔwo Mawu manɔmee.\nAleke nèsusu be ele be woakpɔ nya siwo Satana fɔ ɖe te la gbɔe? Ðe eme anyo na amegbetɔwo eye woaɖu wo ɖokuiwo dzi dzidzedzetɔe Mawu manɔmeea? Fukpekpe, madzɔmadzɔnyenye, dɔléle, ku, kpakple nu vlo wɔwɔ, agbe nyui nɔnɔ ƒe toyiyi, aʋawɔwɔwo, ameƒomevi aɖewo tsɔtsrɔ̃ ɖa kple ŋutasesẽnuwɔwɔ bubu siwo ɖe kpe na ameƒomea ƒe alafa geɖe ye nye esia la nye kpeɖodzi si ŋu ɖikeke mele o be agbagba si dzem amegbetɔwo le be yewoaɖu yewo ɖokui dzi Mawu manɔmee la do kpo nu keŋkeŋ. Biblia na míenya be menye Mawu gbɔe ameƒomea ƒe fukpekpewo tso o, ke boŋ egblɔ be susu vevi ɖekae nye be: “Amegbetɔ ɖua fia ɖe ame bubuwo dzi hena woƒe dzɔgbevɔ̃e.”—Nyagblɔla 8:9.\nEya ta ɖe eme mekɔ ƒãa be menye agbemebiabia siwo ɖea fu na mí la koe Mawu ana míakpɔ ŋuɖoɖowo na o, ke eya kee akpɔ kuxiawo hã gbɔ oa? Nu kae Mawu awɔ?\nMíehiã Mawu Ƒe Kpekpeɖeŋu\nTso gbe aɖe gbe ke la, amegbetɔwo dina be yewoavo tso dɔléle, tsitsi kple ku si me. Wozã ɣeyiɣi, ŋusẽ kple ga geɖe le esia ta, gake gbeɖegbeɖea koe. Ame aɖewo xɔe se be ne yewozã atike vovovowo, ne yewono tsi tɔxɛ aɖewo, alo yi ɖanɔ teƒe aɖe ko la, yewoavo tso nu mawo si me. Mɔkpɔkpɔ mawo katã meva eme na wo o.\nMawu di be eme nanyo na amegbetɔwo eye woakpɔ dzidzɔ le agbe me. Esiae nye tame si wòɖo ɖe amegbetɔwo ŋu le gɔmedzedzea me, eye meŋlɔe be o. (1 Mose 1:27, 28; Yesaya 45:18) Yehowa Mawu ka ɖe edzi na mí be nu sia nu si ƒe ŋugbe yedo la ava eme godoo. (Yesaya 55:10, 11) Biblia gblɔ na mí be Mawu do ŋugbe be yeagbugbɔ aɖo Paradiso si atsu kple asi gbãtɔa bu la anyi. Biblia ƒe agbalẽ mamlɛtɔ gblɔ be: “[Yehowa Mawu atutu] aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” (Nyaɖeɖefia 21:4) Aleke Mawu ahe tɔtrɔ nyui mawo avɛ, eye aleke míawɔ be ŋugbedodo mawo naɖe vi na mí?\nMawu ƒe Vi, Yesu Kristo, fia eyomedzelawo be woado gbe ɖa be Mawu ƒe lɔlɔ̃nu nava eme. Ame geɖe nya gbedodoɖa ma, si ame aɖewo yɔna be Aƒetɔ Ƒe Gbedodoɖa la, nyuie eye wodonɛ ɖa edziedzi. Emenyawo yi ale: “Mía Fofo si le dziƒowo, wò ŋkɔ ŋuti nakɔ. Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” (Mateo 6:9, 10) Ɛ̃, Mawu Fiaɖuƒe la dzie Yehowa Mawu ato aɖe fukpekpe siwo katã amegbetɔ ƒe dziɖuɖu he va amewo dzi la ɖa eye wòahe xexe yeye si me dzɔdzɔenyenye anɔ la vɛ, abe ale si wòdo ŋugbee ene. * (Daniel 2:44; 2 Petro 3:13) Nu kae míawɔ be Mawu ƒe ŋugbedodoa naɖe vi na mí?\nYesu Kristo gblɔ afɔ bɔbɔe si wòle be míaɖe la be: ‘Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.’ (Yohanes 17:3) Ɛ̃, le Mawu ƒe kpekpeɖeŋu me la, míaƒe asi asu agbe mavɔ si ŋugbe wòdo la dzi le xexe yeyea me. Esia hã ate ŋu anye susu nyui bubu si tae nàɖo biabia si nye, Ðe míehia Mawua? la ŋu be ɛ̃ ɖo.\nƔeyiɣia De Be Nàdi Mawu\nƑe akpe eve ye nye esi va yi esime apostolo Paulo nɔ nu ƒom na Atenetɔ siwo melɔ̃na be woazi yewo dzi o eye wodina be yewoasrɔ̃ nu yeyewo, la le Areopago la, egblɔ tso Mawu ŋu be: “Eya ŋutɔe naa agbe kple agbegbɔgbɔ kpakple nuwo katã ame sia ame. Elabena eya dzie míeto le agbe, eye míeʋãna, eye míeli, abe ale si mia dome hakpanyaŋlɔla aɖewo kura gɔ̃ hã gblɔe ene be: ‘Elabena eƒe viwoe míawo hã míenye.’”—Dɔwɔwɔwo 17:25, 28.\nNya si Paulo gblɔ na Atenetɔwo la gakpɔtɔ nye nyateƒe kokoko. Mía Wɔla la gbɔe ya si míegbɔna, nu si míeɖuna kple tsi si míenona la tso. Le nyateƒe me la, nu nyui siwo Yehowa naa mí be woalé mí ɖe te la manɔmee la, míate ŋu anɔ agbe o. Gake nu ka tae Mawu yi edzi le nu siawo nam amewo katã, esubɔlawo kple ame siwo mesubɔnɛ o siaa ɖo? Paulo gblɔ be susu si tae nye be, “bene woadi Mawu, ne ɖe woatsa asi adii kura gɔ̃ hã, ne woake ɖe eŋu vavã, togbɔ be le nyateƒe me la, mele adzɔge tso mía dometɔ aɖeke gbɔ hafi o.”—Dɔwɔwɔwo 17:27.\nÀdi be yeanya Mawu nyuie wua? Àdi be yeasrɔ̃ nu tso eƒe tameɖoɖowo kple eƒe aɖaŋuɖoɖo siwo ana eme nanyo na wò fifia eye agbe mavɔ nasu asiwò la ŋua? Ne nenemae la, ke míele dzi dem ƒo na wò be nàgblɔe na ame si tsɔ agbalẽ sia vɛ na wò alo nàŋlɔ lɛta na agbalẽ sia talawo. Ado dzidzɔ na wo be yewoakpe ɖe ŋuwò.\n^ mm. 20 Àte ŋu axlẽ nu geɖe tso ale si Mawu Fiaɖuƒe la ana woawɔ Mawu ƒe lɔlɔ̃nu le anyigba dzi la ŋu le agbalẽ si nye Nuka Tututue Nye Biblia ƒe Nufiafia? ƒe ta 8 lia me. Yehowa Ðasefowoe tae. Àte ŋu awɔ eƒe kɔpi le www.jw.org.


Yohanes 3 | Biblia Le Internet Dzi | Xexe Yeye Gɔmeɖeɖe\nYesu kple Nikodemo (1-21)\nMawu lɔ̃ xexea (16)\nÐase mamlɛ si Yohanes ɖi tso Yesu ŋu (22-30)\nAme si tso dziƒo va (31-36)\n3 Ame aɖe tso Farisitɔwo dome, eŋkɔe nye Nikodemo,+ eye wònye Yudatɔwo ƒe kplɔlawo dometɔ ɖeka. 2 Ame sia va egbɔ le zã me,+ eye wògblɔ nɛ be: “Rabi,+ míenya be nufialae nènye, eye ètso Mawu gbɔ va; elabena ame aɖeke mate ŋu awɔ dzesi+ siwo nèwɔna o, negbe ɖe Mawu li kplii.”+ 3 Yesu ɖo eŋu nɛ be: “Vavã, vavã mele egblɔm na wò be, ne womegbugbɔ ame dzi*+ o la, mate ŋu akpɔ Mawu Fiaɖuƒe la o.”+ 4 Nikodemo biae be: “Aleke woawɔ adzi ame si nye ame tsitsi? Mate ŋu agbugbɔ ayi dadaa ƒe dɔ me be woagadzii zi evelia o ɖe?” 5 Yesu ɖo eŋu be: “Vavã, vavã mele egblɔm na wò be, ne wometsɔ tsi+ kple gbɔgbɔ+ dzi ame o la, mate ŋu age ɖe Mawu Fiaɖuƒe la me o. 6 Nu si wodzi tso ŋutilã me la, ŋutilã wònye, eye nu si wodzi tso gbɔgbɔ me la, gbɔgbɔ wònye. 7 Megawɔ moyaa na wò be megblɔ na wò be: Ele be woagbugbɔ mi adzi o. 8 Ya ƒona yia afi si wòdi, eye èsea eŋkɔ, ke mènyaa afi si wòtso kple afi si wòyina o. Nenema kee ame sia ame si wodzi tso gbɔgbɔ me la hã le.”+ 9 Nikodemo biae be: “Aleke nu siawo ate ŋu adzɔe?” 10 Yesu ɖo eŋu nɛ be: “Nufialae nènye le Israel, aleke wɔ mènya nu siawo o? 11 Vavã, vavã mele egblɔm na wò be, nu si míenya la ŋue míeƒoa nu le, eye nu si míekpɔ la ŋue míeɖia ɖase le, ke miexɔa ɖase si míeɖina la o. 12 Ne meƒo nu le anyigbadzinuwo ŋu na mi, eye miexɔe se o ɖe, aleke miawɔ axɔe ase ne meƒo nu le dziƒonuwo ŋu na mi? 13 Azɔ hã ame aɖeke melia yi dziƒo o,+ negbe ame si ɖi tso dziƒo va la ko,+ si nye Amegbetɔvi la. 14 Abe ale si Mose kɔ da la ɖe dzi le gbea dzi ene la,+ nenema kee woakɔ Amegbetɔvi la hã ɖe dzii,+ 15 ale be ame sia ame si xɔa edzi sena la nakpɔ agbe mavɔ.+ 16 “Elabena Mawu lɔ̃ xexea ale gbegbe be wòtsɔ eƒe Tenuvi+ la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.+ 17 Elabena Mawu medɔ Via ɖo ɖe xexea me be wòadrɔ̃ ʋɔnu xexea o, ke boŋ be woaɖe xexea to edzi.+ 18 Ame si xɔa edzi sena la, womadrɔ̃ ʋɔnui o.+ Ame si mexɔa edzi sena o la, wodrɔ̃ ʋɔnui xoxo, elabena mexɔ Mawu ƒe Tenuvi la ƒe ŋkɔ dzi se o.+ 19 Ke nu si ta wole ʋɔnu drɔ̃m ɖo lae nye esi: kekeli la va xexea me,+ ke amewo lɔ̃ viviti la wu kekeli la, elabena woƒe dɔwɔwɔwo vɔ̃ɖi. 20 Elabena ame si wɔa nu gbegblẽwo la léa fu kekeli la, eye mevaa kekeli la gbɔ o, be woagaklo nu le eƒe dɔwɔwɔwo dzi o. 21 Ke ame si wɔa nu nyui la vaa kekeli la gbɔ,+ ne eƒe dɔwɔwɔwo nadze ƒãa be wowɔ ɖeka kple Mawu ƒe lɔlɔ̃nu.” 22 Le nu siawo megbe la, Yesu kple eƒe nusrɔ̃lawo yi Yudea ƒe kɔƒenutoa me, eye wònɔ afi ma kpli wo ɣeyiɣi aɖe, eye wònɔ amewo nyrɔm.+ 23 Ke Yohanes hã le amewo nyrɔm le Aenon, si te ɖe Salim ŋu, elabena tsi gbogbo aɖe le afi ma,+ eye amewo vana eye wònyrɔa wo;+ 24 elabena womede Yohanes gaxɔ me haɖe o.+ 25 Eye nyaʋiʋli ɖo Yohanes ƒe nusrɔ̃lawo kple Yudatɔ aɖe dome le ame ɖokui ŋu kɔkɔ ƒe nya ŋuti. 26 Emegbe wova Yohanes gbɔ eye wogblɔ nɛ be: “Rabi, kpɔ ɖa, ŋutsu si wò kplii mienɔ Yordan godo, si ŋu nèɖi ɖase le+ lae nye ema le amewo nyrɔm, eye amewo katã le egbɔ yim.” 27 Yohanes ɖo eŋu na wo be: “Ame aɖeke mate ŋu axɔ naneke o, negbe ɖe wonae tso dziƒo. 28 Miawo ŋutɔwoe nye nye ɖasefo be megblɔ be, ‘Menye nyee nye Kristo la o,+ ke boŋ be, ɖe wodɔm ɖe ame ma ŋgɔ.’+ 29 Ame si si ŋugbetɔ le la, eyae nye ŋugbetɔsrɔ̃.+ Ke ŋugbetɔsrɔ̃ la xɔlɔ̃ si le tsitre ɖi le to ɖomee la kpɔa dzidzɔ gã ne ese ŋugbetɔsrɔ̃ la ƒe gbe. Eya ta nye dzidzɔ la zu blibo. 30 Eya anɔ dzidzim ɖe edzi, ke nyea manɔ to yim.” 31 Ame si tso dziƒo+ va la ƒo ame bubuwo katã ta. Ame si tso anyigba dzi la, anyigba dzi wòtso, eye anyigbadzinuwo ŋue wòƒoa nu le. Ame si tso dziƒo va la ƒo ame bubuwo katã ta.+ 32 Nu si wòkpɔ kple nu si wòse la ŋue wòɖia ɖase le,+ ke ame aɖeke mele eƒe ɖaseɖiɖi la xɔm o.+ 33 Ame si xɔ eƒe ɖaseɖiɖia la, eya ɖo kpe edzi* be Mawu nye nyateƒetɔ.+ 34 Elabena ame si Mawu dɔ la gblɔa Mawu ƒe nyawo,+ elabe Mawu mevea nu le gbɔgbɔ la nana me o.* 35 Fofo la lɔ̃ Vi+ la, eye wòtsɔ nuwo katã de esi.+ 36 Ame si xɔa Vi la dzi sena la, agbe mavɔ le esi;+ ame si meɖoa to Vi la o la, makpɔ agbe o,+ ke boŋ Mawu ƒe dɔmedzoe tsia edzi.+\n^ Agate ŋu afia, “ne womedzi ame tso dziƒo.”\n^ Alo, “etsɔ eƒe nutrenu ɖo kpe edzi.”\n^ Alo, “medzidzea gbɔgbɔ la hafi nana o.”


Ŋutsu Aɖe Kple Via Ŋutsu Kpe Asi Ðe Eŋu Woɖe Amerikatɔwo Ƒe Gbadagba Etɔ̃ Aɖewo Le Ʋu Si Le Bibim La Me\nGBE BUBU Afrikaans Albanian Armenian Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kikaonde Kinyarwanda Kirundi Korean Lithuanian Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Turkish Ukrainian Xhosa Zulu\nJULY (SIAMLƆM) 16, 2015\nJorim, Christiane kple Andreas Bonk. Andreas nɔ kɔdzi le afɔku aɖe si wòdze le nudzɔdzɔ bubu aɖe me la ta le nunanaa xɔɣi.\nSELTERS, Germany—Andreas Bonk, si nye Yehowa Ðasefo kple via ŋutsu Jorim nɔ ame siwo wona nunana tsɔ de bubu wo ŋu le April (Afɔfiɛ) 16, 2015 dzi le esi woɖe ame aɖewo ƒe agbe le ʋu aɖe si bi dzo me la ta. Wonaa nunana wo le nunanawɔna aɖe si me Baden-Württemberg Du si le Germany ƒe anyieheɣedzeƒe ƒe dudɔnunɔla si kpɔa dukɔmenyawo gbɔ kple dudzikpɔla eve siwo tso Obersulm kple Waiblingen, siwo nye du siwo me nunanaxɔlawo tso la, kpɔ gome le la me. Dudɔnunɔla si kpɔa Dukɔmenyawo gbɔ aƒetɔ Reinhold Gall (foto si le etame, etɔ̃lia tso ɖusime) tsɔ Baden-Württemberg Dua Ƒe Agbeɖeɖenunana (Lebensrettungsmedaille des Landes Baden-Württemberg) la na aƒetɔ Andreas Bonk. Aƒetɔ Bonk srɔ̃ Christiane (foto si le etame, domedome), xɔ nunana la le srɔ̃a ŋkɔ me, elabe ŋutsua dze afɔku le nudzɔdzɔ bubu aɖe me eye wòle kɔdzi le nunanaa xɔɣi. Le wɔna ma ke me la, Obersulm ƒe dudzikpɔla aƒetɔ Tilman Schmidt (foto si le etame, miame ɖaa), tsɔ Bubudeameŋu Ƒe Ðaseɖigbalẽ (Ehrungsurkunde) na Jorim Bonk (foto etametɔ, domedome).\nLe May (Damɛ) 11, 2014 dzi la, Andreas kple Jorim Bonk tsɔ ʋu to ʋumɔ gã aɖe dzi ɖo ta Yehowa Ðasefowo ƒe kpekpe gã aɖe si me Andreas aƒo Biblia me nuƒo le. Esi wole mɔa dzi yina la, wova do go ɖe ʋufɔku dziŋɔ aɖe nu. Amerikatɔwo ƒe gbadagba ene aɖewo xaxa ɖe ʋu si mu ɖe axa ɖeka dzi henɔ bibim la me. Aƒetɔ Bonk kple via ŋutsua kple ame eve bubu aɖewo tɔ woƒe ʋuwo va ɖe wo le ʋu bidzo la me. Andreas de eƒe agbe afɔku me be yeaɖe gbadagba siawo le ʋu si nɔ bibim la me, enɔ edzi ʋuu va se ɖe esime dzotsilawo, kpovitɔwo kple dɔnɔkɔʋuwo va ɖo. Gake nublanuitɔe la, gbadagba ɖeka ƒe agbe tsi eme. Nyadzɔdzɔgbalẽ si nye Sulmtaler Woche ka nya ta be Dudɔnunɔla Gall gblɔ na ameɖelawo be, “Miewɔ kalẽ, miewɔ ŋutsu eye miebu miaƒe agbe ŋu gɔ̃ hã o.” Dudzikpɔla Schmidt gblɔ kpee be, “Mí Obersulmtɔwo, míekpɔ ŋudzedze ɖe mia ŋu ŋutɔ.”\nFoto si woɖe le afi si ʋufɔku la dzɔ le.\nAƒetɔ Andreas Bonk gblɔ nu si ʋãe wòwɔ nu kalẽtɔe ale: “Vevesese ɖe hanyevi ŋue ʋãm metɔ esi mekpɔ ʋu si dze afɔkua. Agbe ɖe sia ɖe xɔ asi le ŋkunyeme. . . . Meka ɖe edzi be ne esia tɔgbi dzɔ ɖe nye ƒometɔ aɖe dzi la, ame bubuwo akpɔ nublanui na wo ahado dzi akpe ɖe wo ŋu.” Aƒetɔ Jorim gblɔ kpee be, “Ele vevie be míagaŋlɔ ame siwo hiã tu la be o.”\nNunana ƒe wɔnaa yi edzi le Obersulm Dukpata me. Germaniatɔwo ƒe nyadzɔdzɔgbalẽ si nye STIMME.de ka nya ta tso wɔnaa ŋu eye wògblɔ be Waiblingen ƒe dudzikpɔla aƒetɔ Andreas Hesky (foto etametɔ, evelia tso ɖusime), gblɔ be: “Ele be nu si miewɔ la nanye dada na mi. Enye dada na Waiblingen-dua be dumevi siawo tɔgbi le eme. Mienye kpɔɖeŋu nyui na dukɔmeviwo.”


Woɖe Nubabla Yeyea Ðe Go Le Tzotzilgbe Me Le Mexico\nGBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kikaonde Kinyarwanda Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sinhala Slovenian Spanish Swahili Swedish Tagalog Turkish Ukrainian Xhosa Yoruba Zulu\nWoɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Ðe Go Le Tzotzilgbe Me Le Mexico\nGeoffrey Jackson, si nye Yehowa Ðasefowo ƒe Dɔdzikpɔhaa me tɔ, ɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Biblia ɖe go le Tzotzilgbe me. Edo Jerkil, si nye Tzotziltɔwo ƒe awu si wotsɔa alẽfu wɔna.\nMEXICO CITY—Yehowa Ðasefowo ɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Biblia ɖe go le Tzotzilgbe me le takpekpe gã aɖe si wowɔ le December 26-28, 2014 le Tuxtla Gutierrez le Chiapas la me. Wowɔ “Yi Edzi Nànɔ Mawu Fiaɖuƒea Dim Gbã!” Nutome Gã Takpekpe le Tzotzilgbe si nye Mayagbe ƒomevi aɖe la me eye ame bubuwo kpɔ gome le wɔnawo me to videokadodowo dzi le takpekpewɔƒe bubu le Comitan le Chiapas. Menye Biblia koe takpekpea vala 5,073 xɔ o, woxɔ agbalẽ kple nu yeye bubu ade siwo woɖe ɖe go le Tzotzilgbe me hã.\nGamaliel Camarillo, si nye Yehowa Ðasefowo ƒe nyanuɖela le Mexico, gblɔ be: “Dzi dzɔ mí ale gbegbe esi woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe ɖe go le Tzotzilgbe me na mí. Míele mɔ kpɔm be míana Biblia sia mía havi Tzotzilgbedolawo.”\nÐasefo Tzotzilgbedolawo le Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Biblia yeye si woɖe ɖe go le woƒe takpekpe gã me le Chiapas le Mexico la zãm.\nMexico-dukɔa ƒe Hahoonufiafia Ƒe Dɔwɔƒe gblɔ be ame 350,000 kple edzivɔwoe doa Tzotzilgbe le Baja California, Campeche, Chiapas, Oaxaca kple Veracruz. Be Yehowa Ðasefowo nate ŋu agblɔ Biblia me gbedeasia na Tzotzilgbedolawo la, woɖo Tzotzil-gbegɔmeɖeƒe le San Cristobal de las Casas le Chiapas, eye gbegɔmeɖelawo nye ame 15. Le ƒe 2002 me la, Ðasefoawo ɖe woƒe agbalẽ gbãtɔ ɖe go le Tzotzilgbe me. Yehowa Ðasefowo da Tzotzilgbe me agbalẽwo kple nu bubu siwo wu 60 ɖe woƒe nyatakakadzraɖoƒe si nye jw.org.\nƉoe Ɖe Amewo Ɖoe Ɖe Amewo Woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Ðe Go Le Tzotzilgbe Me Le Mexico\nYehowa Ðasefowo Ðe Kazakhstangbe Me Biblia Yeyea Fia Le Takpekpe Kple Tsaɖiɖiwɔna Me


Tu Ðokuitsɔtsɔsavɔ Ƒe Gbɔgbɔ Ðo | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Ne ame aɖe di be yeadze yonyeme la, negbe nu le eɖokui gbɔ.”—MAT. 16:24.\nAleke míate ŋu azã Biblia atsɔ adi ɖokuitɔdidi ƒe dzesiwo le mía ɖokui ŋu?\nNuxlɔ̃ame kae le Fia Saul ƒe kpɔɖeŋua me na mí?\nAleke Petro ƒe kpɔɖeŋua ɖee fia be ame ate ŋu aɖu ɖokuitɔdidi dzi?\n1. Aleke Yesu ɖo ɖokuitsɔtsɔsavɔ ƒe kpɔɖeŋu deblibo ɖi?\nESIME Yesu nɔ anyigba dzi la, eɖo ɖokuitsɔtsɔsavɔ ƒe kpɔɖeŋu deblibo ɖi. Etsɔ Mawu ƒe lɔlɔ̃nu wɔwɔ ɖo nɔƒe gbãtɔ, ke menye eya ŋutɔ ƒe didiwo kple nudzodzrowo o. (Yoh. 5:30) Ewɔ nuteƒe va se ɖe ku me le fuwɔametia ŋu heto esia dzi ɖee fia be yelɔ̃ be yeatsɔ ye ɖokui asa vɔ ɖe amewo ta le nu sia nu me.—Flp. 2:8.\n2. Aleke míaɖe ɖokuitsɔtsɔsavɔ ƒe gbɔgbɔ afia? Eye nu ka tae?\n2 Esi míenye Yesu yomedzelawo ta la, ele be míawo hã míaɖe ɖokuitsɔtsɔsavɔ ƒe gbɔgbɔ afia. Nu kae nya sia fia? Kpuie ko la, efia be ame nalɔ̃ faa aɖe asi le eƒe didiwo ŋu ale be wòakpe ɖe ame bubuwo ŋu. Ne míagblɔe la, ɖokuitsɔtsɔsavɔ fia be amea media eɖokui tɔ o. (Mixlẽ Mateo 16:24.) Ðokuitɔmadimadi akpe ɖe mía ŋu be míabu amewo ƒe seselelãmewo ŋu gbã ahatsɔ woƒe didiwo aɖo ŋgɔ na mía tɔwo. (Flp. 2:3, 4) Le nyateƒe me la, Yesu fia nu be ɖokuitɔmadimadi nye míaƒe tadedeagu ƒe akpa vevi aɖe. Le mɔ ka nu? Kristotɔwo ƒe lɔlɔ̃, si nye nu si ʋãa mí míetsɔa mía ɖokuiwo saa vɔ, lae nye nu vevi si dea dzesi Yesu ƒe nusrɔ̃la vavãwo. (Yoh. 13:34, 35) Azɔ hã, bu yayra gbogbo siwo míekpɔna le esi míenye xexea me katã ƒe nɔviwo ƒe habɔbɔ si ɖea ɖokuitsɔtsɔsavɔ fiana la me tɔwo ta ŋu kpɔ!\n3. Nu kae ate ŋu agblẽ nu le ɖokuitsɔtsɔsavɔ ƒe gbɔgbɔ si le mía me ŋu?\n3 Gake futɔ aɖe li si ate ŋu anɔ nu gblẽm le ɖokuitsɔtsɔsavɔ ƒe gbɔgbɔ si le mía me ŋu vivivi. Futɔ mae nye ɖokuitɔdidi ƒe dzodzrowo. Bu ale si Adam kple Xawa wɔ nu ɖokuitɔdiditɔe ŋu kpɔ. Ðokuitɔdidie na Xawa ɖu atikutsetsea be yeanɔ abe Mawu ene. Eye ɖokuitɔdidie na Adam hã ɖui be yeadze ye srɔ̃ ŋu. (1 Mose 3:5, 6) Esi Abosam trɔ Adam kple Xawa ɖa tso tadedeagu vavãtɔa gbɔ megbe la, eyi edzi le amewo tem kpɔ be woanye ɖokuitɔdilawo. Etsɔ nu sia te Yesu kpɔ gɔ̃ hã. (Mat. 4:1-9) Le míaƒe ŋkekea me la, Satana te ŋu ble ame akpa gãtɔ ale be wodia wo ɖokui tɔ le mɔ geɖe nu. Eya ta ne míekpɔ nyuie o la, ɖokuitɔdidi ƒe gbɔgbɔ si le xexea me ate ŋu akpɔ ŋusẽ gbegblẽ ɖe mía dzi.—Ef. 2:2.\n4. (a) Ðe míate ŋu aɖe ɖokuitɔdidi ƒe dzodzrowo ɖa keŋkeŋ egbea? Ðe eme. (b) Biabia kawo mee míadzro?\n4 Míate ŋu atsɔ ɖokuitɔdidi asɔ kple ɣebia. Ne wogblẽ gayibɔ ɖe ya nu eye tsi le kɔkɔm ɖe edzi la, etea ŋu léa ɣebia. Afɔkua ŋutɔe nye be, ne womewɔ naneke tsɔ lé ɣebialélea nu o la, anɔ gayibɔa dome gblẽm vivivi va se ɖe esime ŋusẽ maganɔ eŋu wòalé naneke ɖe te o. Nenema ke togbɔ be míate ŋu aɖe blibomademade kple ɖokuitɔdidi ƒe dzodzrowo ɖa keŋkeŋ egbea o hã la, ele be míayi edzi anɔ avu wɔm kpli wo. Ele be míanɔ ŋudzɔ ɖe wo ŋu be woagagblẽ ɖokuitsɔtsɔsavɔ ƒe gbɔgbɔ si le mía me la dome o. (1 Kor. 9:26, 27) Aleke míawɔ akpɔ ɖokuitɔdidi ƒe dzesiwo adze sii? Eye nu kae míawɔ be míaɖe ɖokuitsɔtsɔsavɔ afia geɖe wu?\nZÃ BIBLIA NÀTSƆ ADI ÐOKUITƆDIDI ƑE DZESIWO\n5. (a) Aleke míate ŋu azã Biblia abe ahuhɔ̃e ene? (Kpɔ nɔnɔmetata si le nyati sia ƒe gɔmedzedze.) (b) Ne míedi be míanya ne míedia mía ɖokui tɔ la, nu kae wòle be míaƒo asa na?\n5 Abe ale si míate ŋu azã ahuhɔ̃e atsɔ akpɔ míaƒe dzedzeme ene la, nenema kee míate ŋu azã Biblia atsɔ akpɔ míaƒe amenyenye ale be míaɖɔ gbɔdzɔgbɔdzɔ siwo le mía ŋu la ɖo. (Mixlẽ Yakobo 1:22-25.) Ke hã, ne míezã ahuhɔ̃e nyuie ko hafi wòate ŋu aɖe vi na mí. Le kpɔɖeŋu me, ne míekpɔ ahuhɔ̃e me flui ko la, mímate ŋu akpɔ ɖi si le sue gake wònye nu ɖedzesi si amewo akpɔ bɔbɔe la o. Alo ne míeglɔ̃ ahuhɔ̃ea alo bii ɖe akpa ɖeka hafi le eme kpɔm la, anɔ eme be ame bubu si le mía xa boŋue míakpɔ le eme. Nenema kee hafi Biblia nakpe ɖe mía ŋu míakpɔ míaƒe gbɔdzɔgbɔdzɔwo abe ɖokuitɔdidi ene la, mele be míaxlẽe ato eme dzradzradzra ko alo atsɔe anɔ sɔsɔm kple ame bubuwo o.\n6. Aleke ‘míenɔa se deblibo la dzi ɖaa’?\n6 Le kpɔɖeŋu me, míate ŋu anɔ Mawu ƒe Nya la xlẽm gbe sia gbe gake mímanɔ ɖokuitɔdidi ƒe gbɔgbɔ si le tsitsim le mía me la kpɔm dze sii o. Aleke esia ate ŋu adzɔe? Bu nya sia ŋu kpɔ: Le ahuhɔ̃e ƒe kpɔɖeŋu si Yakobo wɔ me la, menye ɖe amea mekpɔ ahuhɔ̃ea me nyuie o. Yakobo gblɔ be amea “le eƒe dzɔdzɔmemo kpɔm.” Le afi sia la, Yakobo zã Helagbe me nya si fia ŋkuléle ɖe nu ŋu nyuie. Eya ta nu kae nye amea ƒe kuxi? Yakobo yi edzi be: ‘Edzo, eye enumake eŋlɔ ame si ƒomevi wònye la be.’ Ɛ̃, amea dzo le ahuhɔ̃ea gbɔ evɔ mewɔ naneke tsɔ ɖɔ nu si wòkpɔ la ɖo o. Gake menye ɖeko ame si kpɔa dzidzedze la “léa ŋku ɖe se deblibo si naa ablɔɖe la ŋu” o, ke ‘enɔa edzi ɖaa’ hã. Le esi wòaŋlɔ se deblibo si le Mawu ƒe Nya la me be teƒe la, eyia edzi wɔna ɖe eƒe nufiamewo dzi. Yesu hã ɖe susu ma ke fia esi wògblɔ be: “Ne mieyi edzi nɔ nye nya la me la, ekema nye nusrɔ̃lawo mienye vavã.”—Yoh. 8:31.\n7. Aleke míate ŋu azã Biblia atsɔ akpɔe ɖa be ɖe míedia mía ɖokui tɔ mahã?\n7 Eya ta hafi nàte ŋu awɔ avu kple ɖokuitɔdidi la, gbã la, ele be nàxlẽ Mawu ƒe Nya la ŋuɖɔɖotɔe. Esia ate ŋu akpe ɖe ŋuwò nàkpɔ afi siwo wòhiã be nàwɔ ɖɔɖɔɖo le. Gake ehiã be nàwɔ nu si yi ŋgɔ wu ema. Wɔ numekuku tso nu siwo nèxlẽ ŋu. Ne èxlẽ Biblia me ŋutinya aɖe la, bia ɖokuiwò be: ‘Ne nyee ɖo nɔnɔme sia me la, aleke mawɔ nui? Ðe mawɔ nu le mɔ nyuitɔ nua?’ Nu si gale vevie wue nye be, ne ède ŋugble le nu si nèxlẽ ŋu vɔ la, dze agbagba nàwɔ ɖe edzi. (Mat. 7:24, 25) Mina míadzro ale si míate ŋu azã Fia Saul kple apostolo Petro ƒe kpɔɖeŋuawo be woakpe ɖe mía ŋu míayi edzi anɔ ɖokuitsɔtsɔsavɔ ɖem fia me.\nSRƆ̃ NU TSO FIA SAUL ƑE NUXLƆ̃AMEKPƆÐEŊUA ME\n8. Nɔnɔme kae nɔ Saul si esi wòdze fiaɖuɖu gɔme? Eye aleke wòɖe esia fiae?\n8 Ale si ɖokuitɔdidi ate ŋu agblẽ ɖokuitsɔtsɔsavɔ ƒe gbɔgbɔ si le mía me dome la dze le Israel Fia Saul ƒe ŋutinya me. Esi Saul dze fiaɖuɖu gɔme la, enye ame si bua eɖokui suetɔ eye wòbɔbɔa eɖokui. (1 Sam. 9:21) Melɔ̃ be yeahe to na Israel-vi siwo ƒo nu tsi tre ɖe eŋu o, togbɔ be dziɖuŋusẽ si Mawu nɛ la ŋue ameawo nɔ tsitre tsim ɖo hã. (1 Sam. 10:27) Fia Saul ɖe mɔ Mawu ƒe gbɔgbɔa fia mɔe esi wònɔ ŋgɔ na Israel-viwo wowɔ aʋa kple Amonitɔwo. Esi woɖu aʋa dzi la, etsɔ kafukafua na Yehowa ɖokuibɔbɔtɔe.—1 Sam. 11:6, 11-13.\n9. Aleke Saul va zu ɖokuitɔdila?\n9 Emegbe la, Saul ɖe mɔ ɖokuitɔdidi kple dada gblẽ nu le eƒe dzi ŋu, abe ale si ɣebia gblẽa nui ene. Esi wòɖu Amalekitɔwo dzi la, etsi dzi ɖe eya ŋutɔ ƒe didiwo ŋu wu toɖoɖo Yehowa ƒe gbe. Saul lɔ aboyonuwo gbɔe ŋukeklẽtɔe le esi wòatsrɔ̃ wo abe ale si Mawu de se nɛ ene teƒe. Eye Saul ɖi ŋkuɖodzikpe na eɖokui dadatɔe gɔ̃ hã. (1 Sam. 15:3, 9, 12) Esi nyagblɔɖila Samuel gblɔ na Saul be eƒe nuwɔnaa medze Yehowa ŋu o la, edze agbagba be yeaʋli ye ɖokui ta. Ehe susu yi Mawu ƒe sededea ƒe akpa si dzi wòwɔ ɖo dzi, eye wòtsɔ eƒe vodada ƒe fɔbubua ya da ɖe ame bubuwo dzi. (1 Sam. 15:16-21) Gakpe ɖe eŋu la, dada wɔe be Saul tsi dzi ɖe bubu si le eŋu la ŋu wu Mawu ŋu dzedze. (1 Sam. 15:30) Aleke míate ŋu azã nuŋlɔɖi si ku Saul ŋu la abe ahuhɔ̃e ene be wòakpe ɖe mía ŋu míayi edzi aɖe ɖokuitsɔtsɔsavɔ ƒe gbɔgbɔ afia?\n10, 11. (a) Nu kae Saul ƒe kpɔɖeŋua fia mí ku ɖe ale si míayi edzi aɖe ɖokuitsɔtsɔsavɔ afia ŋu? (b) Aleke míawɔ aƒo asa na afɔ gbegblẽ si Saul ɖe?\n10 Gbã la, Saul ƒe kpɔɖeŋua ɖee fia be mele be míaka ɖe mía ɖokui dzi fũu akpa ahasusui be ne míeɖe ɖokuitsɔtsɔsavɔ fia va yi ko la, ke efia be míayi edzi anɔ eɖem fia godoo o. (1 Tim. 4:10) Ðo ŋku edzi be Saul nɔ agbagba dzem nyuie, si na be Mawu kpɔ ŋudzedze ɖe eŋu le gɔmedzedzea, gake mete ŋu ho ɖokuitɔdidi ƒe dzodzro siwo nɔ tsitsim ɖe eme la o. Mlɔeba la, Yehowa gbe Saul le eƒe tomaɖomaɖo ta.\n11 Evelia, ele be míakpɔ nyuie be míaƒe susu naganɔ nu siwo míele wɔwɔm nyuie ko ŋu evɔ míaŋe aɖaba aƒu nu siwo ŋu wòhiã be míawɔ ɖɔɖɔɖo le dzi o. Ðeko esia anɔ abe awu yeye si míedo la kpɔkpɔ le ahuhɔ̃e me ahanɔ mía ɖokui kafum evɔ míakpɔ ɖi si le mo na mí ya o ene. Nenye be mímeva zu dadalawo heka ɖe mía ɖokui dzi abe Saul ene o hã la, ele be míadze agbagba aƒo asa na afɔɖeɖe ɖe sia ɖe si ana nɔnɔme gbegblẽ sia nasu mía si. Ne woɖo aɖaŋu na mí la, mele be míaʋli míaƒe nuwɔnaa ta alo ada fɔbubua ɖe ame bubu dzi abe ale si Saul wɔe ene o, ke boŋ anyo wu be míalɔ̃ awɔ ɖe aɖaŋuɖoɖoa dzi.—Mixlẽ Psalmo 141:5.\n12. Ne míewɔ nu vɔ̃ gã aɖe la, aleke ɖokuitsɔtsɔsavɔ akpe ɖe mía ŋu?\n12 Ke ne edzɔ be míewɔ nu vɔ̃ gã aɖe ya ɖe? Saul di be yeakpɔ bubu si le ye ŋu la ta, eye esia na mete ŋu ɖɔ ƒomedodo si le eya kple Mawu dome ɖo o. Gake ɖokuitsɔtsɔsavɔ aʋã míawo ya be míalɔ̃ axɔ kpekpeɖeŋu nenye be esia ana míaɖu ŋukpe gɔ̃ hã. (Lod. 28:13; Yak. 5:14-16) Le kpɔɖeŋu me, nɔviŋutsu aɖe dze amamaɖeɖe kple gbɔdɔdɔ ƒe nuwɔnawo kpɔkpɔ gɔme esime wòxɔ ƒe 12, eye wòyi esia wɔwɔ dzi le adza me ƒe ewo kple edzivɔ. Egblɔ be: “Esesẽ nam ŋutɔ be maʋu nu si wɔm menɔ me na srɔ̃nye kple hamemetsitsiwo. Gake fifia meʋu eme na wo, eye mese le ɖokuinye me be agba kpekpe aɖe ɖe ɖa le dzinye. Ete ɖe xɔ̃nye aɖewo dzi, eye wòwɔ na wo be medo ŋukpe yewo le esi woxɔ dɔ le asinye be nyemeganye subɔsubɔdɔwɔla o ta. Ke hã, menya be Yehowa le ŋudzedze kpɔm ɖe nye subɔsubɔdɔa ŋu fifia wu esime menɔ amamaɖeɖenuwɔnawo kpɔm, eye ale si eya bua nuwoe ye le vevie wu.”\nPETRO ÐU ÐOKUITƆDIDI DZI\n13, 14. Aleke Petro wɔ nu ɖokuitɔdiditɔe?\n13 Apostolo Petro ɖe ɖokuitsɔtsɔsavɔ fia esime Yesu nɔ hehe namee. (Luka 5:3-11) Ke hã, eva hiã be wòawɔ avu kple ɖokuitɔdidi ƒe dzodzrowo. Le kpɔɖeŋu me, dzi kui esime apostolo Yakobo kple Yohanes di be yewoanɔ nɔƒe kɔkɔ le Yesu ŋu le Mawu Fiaɖuƒea me. Ðewohĩ Petro susui be ele be nɔƒe mawo dometɔ ɖeka nanye ye tɔ, elabena Yesu gblɔ va yi be mɔnukpɔkpɔ tɔxɛ aɖe asu Petro si. (Mat. 16:18, 19) Yesu xlɔ̃ nu Yakobo, Yohanes kple Petro kpakple apostolo bubuawo katã ku ɖe didi be ‘yewoaɖu aƒetɔ ɖe’ yewo nɔviwo dzi ɖokuitɔdiditɔe ŋu.—Marko 10:35-45.\n14 Esi Yesu dze agbagba be yeaɖɔ Petro ƒe susu ɖo megbe gɔ̃ hã la, Petro gayi edzi nɔ nu wɔm ɖokuitɔdiditɔe kokoko. Esi Yesu gblɔ na apostoloawo be woagblẽ ye ɖi hena ɣeyiɣi kpui aɖe la, Petro da ehati apostolowo ɖe anyi esi wògblɔ be ye ɖeka yeawɔ nuteƒe. (Mat. 26:31-33) Gake mele be Petro naka ɖe eɖokui dzi fũu nenema hafi o, elabena zã ma ke me la, mete ŋu ɖe ɖokuitsɔtsɔsavɔ fia o. Egbe nu le Yesu gbɔ zi etɔ̃ sɔŋ esi wònɔ agbagba dzem be yeakpɔ ye ɖokui ta.—Mat. 26:69-75.\n15. Nu ka tae Petro ƒe kpɔɖeŋua dea dzi ƒo na mí?\n15 Petro ʋlina vevie gake edo kpo nu zi geɖe. Ke hã, eƒe kpɔɖeŋua dea dzi ƒo na mí. Le Mawu ƒe gbɔgbɔ kɔkɔea ƒe kpekpeɖeŋu kple Petro ŋutɔ ƒe agbagbadzedze me la, ete ŋu ɖu ɖokuitɔdidi dzi, eye wòva ɖe ɖokuidziɖuɖu kple ɖokuitsɔtsɔsavɔ ƒe lɔlɔ̃ fia. (Gal. 5:22, 23) Edo dzi le dodokpɔ siwo nu sẽ wu esiwo me wòdze anyi le do ŋgɔ la me. Eɖe ɖokuibɔbɔ fia le ale si wòwɔ nui esi apostolo Paulo ka mo nɛ le dutoƒo me. (Gal. 2:11-14) Eye Petro melé dziku ɖe dɔ me hesusui be Paulo ƒe mokanamea klo bubu le ye ŋu o. Petro yi edzi lɔ̃ Paulo. (2 Pet. 3:15) Petro ƒe kpɔɖeŋua ate ŋu akpe ɖe mía ŋu míaɖe ɖokuitsɔtsɔsavɔ afia geɖe wu.\nAleke Petro wɔ nui esi woɖɔe ɖo? Ðe míawo hã míawɔ nu nenema? (Kpɔ memama 15)\n16. Aleke míate ŋu aɖe ɖokuitsɔtsɔsavɔ afia le nɔnɔme sesẽwo me?\n16 Aleke nèwɔa nui le nɔnɔme sesẽwo me? Esi wolé Petro kple apostolo bubuawo de gaxɔ me eye emegbe woƒo wo le gbeƒãɖeɖedɔa ta hã la, wonɔ dzidzɔ kpɔm “elabena wobui be yewodze be woado vlo yewo le [Yesu ƒe] ŋkɔ la ta.” (Dɔw. 5:41) Wò hã àte ŋu abu yometiti be enye mɔnukpɔkpɔ na wò be nàsrɔ̃ Petro ƒe kpɔɖeŋua eye nàdze Yesu ƒe afɔɖoƒe yome ahaɖe ɖokuitsɔtsɔsavɔ afia. (Mixlẽ 1 Petro 2:20, 21.) Nɔnɔme sia tutuɖo ate ŋu akpe ɖe ŋuwò ne hamemetsitsiwo ɖo aɖaŋu na wò. Le esi nàdo dziku teƒe la, srɔ̃ Petro ƒe kpɔɖeŋu.—Nyagb. 7:9.\n17, 18. (a) Nya kawoe míate ŋu abia mía ɖokui tso míaƒe taɖodzinuwo ŋu? (b) Nu kae míate ŋu awɔ ne míede dzesii be ɖokuitɔdidi ƒe dzodzro aɖe le mía me?\n17 Petro ƒe kpɔɖeŋua ate ŋu aɖe vi na wò ne èɖo gbɔgbɔmetaɖodzinuwo na ɖokuiwò. Àte ŋu aɖe ɖokuitsɔtsɔsavɔ afia esi nèle wo minyam. Gake kpɔ nyuie be nàgaɖo taɖodzinu siawo le ŋkɔxɔxɔ ta o. Eya ta bia ɖokuiwò be, ‘Nu ka tae mele didim be mawɔ ŋgɔyiyi le Yehowa subɔsubɔ me? Abe Yakobo kple Yohanes ene la, esi medi be amewo nakafum alo be ɖoƒe gã nasu asinye taea?’\n18 Ne ède dzesii be ɖokuitɔdidi ƒe dzodzro aɖe le mewò la, do gbe ɖa na Yehowa nàbiae be wòakpe ɖe ŋuwò nàɖɔ wò susu kple seselelãmewo ɖo; eyome nàku kutri be yeawɔ nu si anye kafukafu na Yehowa ke menye na ye ŋutɔ o. (Ps. 86:11) Àte ŋu ati taɖodzinu siwo mahe amewo ƒe susu ava dziwò o hã yome. Le kpɔɖeŋu me, àte ŋu adze agbagba be yeatu gbɔgbɔ la ƒe kutsetsea ƒe akpa siwo ɖeɖe fia sesẽna na wò la ɖo geɖe wu. Alo ne èdzrana ɖo nyuie ɖe wò dɔdeasiwo ŋu evɔ mètsɔa ɖe le Fiaɖuƒe Akpata me dzadzraɖo me boo o la, àte ŋu aɖoe wò taɖodzinu be yeawɔ ɖe aɖaŋuɖoɖo si le Romatɔwo 12:16 dzi.—Mixlẽe.\n19. Ne míekpɔ mía ɖokui le Mawu ƒe Nya ƒe ahuhɔ̃ea me la, nu kae míawɔ be dzi nagaɖe le mía ƒo o?\n19 Ne míelé ŋku ɖe mía ɖokui ŋu nyuie le Mawu ƒe Nya ƒe ahuhɔ̃ea me eye míekpɔe be gbɔdzɔgbɔdzɔ aɖewo abe ɖokuitɔdidi ene le mía ŋu la, dzi ate ŋu aɖe le mía ƒo. Ne esia dzɔ ɖe dziwò la, ɖo ŋku ame si kpɔ dzidzedze le ahuhɔ̃e ƒe kpɔɖeŋu si Yakobo wɔ me la dzi. Yakobo meƒo nu tso ale si amea te ŋu ɖɔ kuxi si wòkpɔ ɖo, alo ne ete ŋu ɖɔ eƒe gbagbãƒewo katã ɖo ŋu o; ke ɖe wògblɔ boŋ be amea ‘nɔ edzi ɖaa.’ (Yak. 1:25) Eɖo ŋku nu siwo wòkpɔ le ahuhɔ̃ea me dzi eye wòyi edzi nɔ asi trɔm le wo ŋu be woanyo. Eya ta susu nyui nenɔ asiwò ɖe ɖokuiwò ŋu, eye nàɖo ŋku edzi be mí katã míede blibo o. (Mixlẽ Nyagblɔla 7:20.) Yi edzi nàlé ŋku ɖe se deblibo si naa ablɔɖe la ŋu, eye nàdze agbagba anɔ ɖokuitsɔtsɔsavɔ ɖem fia ɖaa. Ne èwɔ esia la, Yehowa akpe ɖe ŋuwò abe ale si ko wòle kpekpem ɖe nɔviwò geɖe siwo ŋu wòkpɔa ŋudzedze ɖo heyraa wo, togbɔ be wonye ame madeblibowo hã, ŋu ene.